Polis tahan tiga lelaki, rampas heroin bernilai RM120,000

GEORGE TOWN, 17 Jun – Tindakan seorang lelaki memecut laju kenderaannya ketika cuba melarikan diri dari pihak polis berjaya membongkar kegiatan pengedaran dadah, melibatkan rampasan heroin bernilai RM120,000.

Ketua Jabatan Siasatan Jenayah Narkotik (JSJN) Pulau Pinang ACP Mohd Shukairy Abd Sabhe berkata sebuah kereta Volkswagen Passat dikesan dalam keadaan mencurigakan di Jalan Besar Nibong Tebal, dekat sini pada 3.50 petang Rabu lepas.

“Polis mengarahkan pemandu kereta itu memberhentikan kenderaan namun dia enggan malah terus memecut laju sebelum pasukan kami mengejarnya sehingga 200 meter dan kereta berkenaan kemudiannya terbabas ke kiri jalan.

“Pasukan kami berjaya mengepung kereta suspek sebelum menahan pemandu lelaki berusia 36 tahun itu dan pemeriksaan lanjut polis menemui 9,030 gram heroin bernilai RM120,000 dalam kenderaan tersebut,” katanya pada sidang akhbar di sini hari ini.

Mohd Shukairy berkata susulan penahanan itu, polis menahan dua lagi lelaki iaitu seorang penternak ikan berusia 53 tahun di Kuala Kurau, Perak dan seorang nelayan berumur 34 tahun di Nibong Tebal pada hari yang sama.

“Siasatan mendapati ketiga-tiga lelaki itu merupakan ahli sindiket pengedaran heroin di sekitar negeri ini dan Perak, mereka dipercayai aktif menjalankan kegiatan tersebut sejak awal Januari dan mampu mengaut keuntungan ratusan ribu ringgit setiap bulan,” katanya.

Beliau berkata lelaki pertama direman sehingga 22 Jun ini bagi membantu siasatan di bawah Seksyen 39B Akta Dadah Berbahaya 1952 manakala dua lagi suspek disiasat mengikut Seksyen 3(1) Akta Dadah Berbahaya (Langkah-Langkah Pencegahan Khas) 1983.

Katanya polis turut menyita wang tunai sebanyak RM50,000 dan sebuah kereta bernilai RM80,000, manakala heroin dirampas boleh digunakan oleh 45,000 penagih dadah.


Sultan Nazrin terima menghadap Perdana Menteri di Istana Kinta

IPOH, 2 Dis – Sultan Perak Sultan Nazrin Shah hari ini berkenan menerima menghadap Perdana Menteri Datuk Seri Anwar Ibrahim di Istana Kinta di sini.

Sesi menghadap bermula kira-kira 10.50 pagi dan pertemuan itu berlangsung kira-kira sejam, selepas kenderaan Proton Perdana yang membawa Anwar dilihat keluar dari perkarangan Istana Kinta pada pukul 12 tengah hari.

Sesi menghadap Sultan Nazrin Shah itu yang pertama buat Anwar yang juga Ahli Parlimen Tambun, sejak Pengerusi Pakatan Harapan itu dilantik sebagai Perdana Menteri ke-10 pada 24 Nov.

Selepas sesi menghadap itu, Anwar dijadualkan mengadakan sesi tinjauan mesra bersama warga Parlimen Tambun di Pasar Awam Tanjung Rambutan, menunaikan solat Jumaat, serta menghadiri Kenduri Rakyat di Masjid Muhammad Al Fateh, Taman Jati, sebelum kembali ke ibu negara.


Dua lagi penyelam ditemui selamat, seorang masih hilang

Memetik laporan The Star, dua penyelam itu ialah Adrian Peter, 46, dan Alexia Alexandra, 18 yang ditemui nelayan kira-kira jam 2 pagi tadi.

Dengan penemuan itu, operasi mencari dan menyelamat (SAR) kini tertumpu kepada pencarian mangsa terakhir iaitu Nathan Renze, 14 yang merupakan anak kepada Adrian.

Kristine yang juga warganegara Norway ditemui terapung 55 kilometer daripada tapak selaman oleh sebuah ‘tugbot’ yang sedang dalam perjalanan dari Indonesia ke Thailand.


COVID: Kebenaran perjalanan mengerjakan umrah ditangguh mulai 8 Jan – Khairy

KUALA LUMPUR, 1 Jan – Kerajaan memutuskan untuk menangguhkan sementara kebenaran perjalanan mengerjakan ibadah umrah bermula 8 Jan ini bagi membendung penularan varian Omicron COVID-19.

Menteri Kesihatan Khairy Jamaluddin berkata ia susulan kebimbangan terhadap penularan varian berkenaan akibat ketidakpatuhan jemaah umrah kepada prosedur kuarantin di tempat kediaman yang menyebabkan berlakunya jangkitan dalam kalangan ahli keluarga.

“Kebanyakan jemaah yang pulang dari mengerjakan umrah telah memohon menjalani kuarantin di rumah atau tempat kediaman sepanjang tempoh tujuh hari kuarantin. Namun apabila berlaku tidak patuhan kepada prosedur operasi standard (SOP) ditetapkan, kes-kes positif COVID-19 dalam kalangan jemaah umrah telah menyebabkan berlakunya penularan jangkitan dalam kalangan ahli keluarga.

“Ketidakpatuhan kepada prosedur kuarantin di rumah atau tempat kediaman juga telah mendedahkan ahli keluarga serumah atau jiran tetangga dan sanak saudara yang datang menziarah, kepada jangkitan COVID-19,” katanya dalam sidang media di sini, hari ini.

Beliau berkata berikutan situasi berkenaan, satu perbincangan khas telah diadakan semalam bersama beberapa agensi yang terlibat dalam pengurusan jemaah umrah membabitkan Kementerian Pelancongan, Seni dan Budaya; Jabatan Wakaf, Zakat dan Haji; Kementerian Pengangkutan; Majlis Keselamatan Negara; Agensi Pengurusan Bencana Negara (NADMA); Jabatan Imigresen Malaysia dan Persatuan Agensi Pelancongan umrah dan Haji.

Ia disusuli dengan Mesyuarat Khas Kuartet yang dipengerusikan Menteri Kanan Pertahanan Datuk Seri Hishammuddin Tun Hussein bagi membincangkan cadangan penangguhan ibadah umrah susulan penularan Omicron.

Mesyuarat berkenaan memutuskan untuk menangguhkan sementara kebenaran perjalanan umrah bermula 8 Jan ini sehingga suatu tarikh yang dimaklumkan kelak dan tempahan tiket penerbangan perjalanan umrah yang baharu ditangguhkan berkuat kuasa hari ini.

Khairy berkata selain itu, turut diputuskan adalah kuarantin wajib di stesen kuarantin atau hotel yang telah dikenal pasti sebagai stesen kuarantin oleh pihak NADMA bagi jemaah umrah yang pulang ke Malaysia bermula 3 Jan ini.

“Bagi jemaah yang akan berlepas ke Tanah Suci (Mekah) pada 1 hingga 7 Januari 2022, mereka dibenarkan untuk meneruskan perjalanan. Mereka bagaimanapun perlu menjalani kuarantin di stesen kuarantin atau hotel yang telah dikenal pasti sebagai stesen kuarantin oleh pihak NADMA apabila tiba di Malaysia.

Khairy berkata perhimpunan berskala besar melibatkan jemaah dari pelbagai negara semasa di Arab Saudi mendedahkan jemaah Malaysia kepada risiko tinggi mendapat jangkitan COVID-19 termasuk varian Omicron di mana situasi ini juga menyukarkan jemaah untuk mematuhi SOP Umrah yang ditetapkan kerajaan Malaysia.

“Bilangan ketibaan jemaah umrah Malaysia yang ramai iaitu kira-kira 800 ke 1,000 sehari (menggunakan empat penerbangan khas) meningkatkan lagi risiko pengimportan kes COVID-19 dan varian Omicron ke dalam negara,” katanya.

Beliau berkata penilaian risiko situasi varian Omicron COVID-19 di dalam dan luar negara khususnya di Arab Saudi akan dilakukan secara berkala sebelum keputusan untuk membenarkan semula aktiviti umrah dibuat, dan penangguhan sementara itu dijangka dapat membantu mengurangkan risiko penularan Omicron dalam negara dan memperlahankan peningkatan kes COVID-19.

Menurutnya sehingga 30 Dis lepas 11,108 jemaah umrah telah tiba di Malaysia dan 1,306 daripadanya atau 11.76 peratus telah dikesan positif COVID-19 dan daripada jumlah itu, 592 dikesan positif pada ujian pertama semasa hari ketibaan di Malaysia manakala 714 kes dikesan positif pada ujian kedua yang dijalankan pada hari kelima kuarantin.

Beliau berkata semalam (31 Dis), dua lagi kes COVID-19 disahkan varian Omicron, menjadikan jumlah keseluruhan setakat ini adalah 64 kes dan daripada jumlah itu, sebanyak 32 kes atau 50 peratus dikesan dalam kalangan jemaah umrah.

Khairy berkata Institut Penyelidikan Perubatan (IMR) telah menjalankan ujian PCR Genotyping Assay ke atas 1,077 sampel kes positif COVID-19 dalam kalangan pengembara dari tempoh 21 sehingga 29 Dis lepas.

“Sebanyak 966 daripadanya telah menunjukkan berkemungkinan (presumptive) varian Omicron dan kini menunggu keputusan ujian jujukan penuh (WGS), dan daripada 966 sampel berkenaan, 750 atau 77.6 peratus melibatkan sampel pengembara yang tiba dari Arab Saudi.

“Sehingga 30 Dis, terdapat sembilan kluster yang berlaku melibatkan jemaah umrah iaitu lima kluster melibatkan kes-kes indeks yang disahkan varian Omicron, satu kluster melibatkan kes indeks Presumptive Omicron – menunggu keputusan Whole Genomic Sequencing (WGS) dan tiga kluster melibatkan kes-kes indeks positif COVID-19 yang bukan varian Omicron,” katanya.- BERNAMA


COVID: sasar Rt kurang daripada satu untuk putuskan kes penularan – Dr Noor Hisham

KUALA LUMPUR 15 Feb. – Kementerian Kesihatan Malaysia (KKM) menyasarkan kadar kebolehjangkitan (Rt) COVID-19 kepada kurang daripada satu dan kekal pada 0.5 untuk berjaya memutuskan dan membendung kes penularan virus itu di dalam negara.

Ketua Pengarah Kesihatan Tan Sri Dr Noor Hisham Abdullah menerusi infografik yang dikongsikan di akaun Twitter beliau hari ini, menunjukkan Rt COVID-19 mengikut kes harian bagi seluruh negara kurang daripada satu, iaitu pada 0.89 setakat semalam.

Beliau berkata kes harian COVID-19 dan jangkaan kes dari 20 September 2020 sehingga 31 Mei 2021 mengikut unjuran Rt COVID-19 adalah pada 1.1 dan 1.2.

Bagaimanapun, Rt COVID-19 di negara menunjukkan penurunan ketara sejak 31 Januari lalu iaitu daripada 1.16 sehingga 0.88 pada 11 Februari, sebelum meningkat ke 0.92 pada 13 Februari dan menurun semula ke 0.89 semalam.


Kerajaan cari jalan, tidak akan biar rakyat ikat perut’ – PM

PASIR SALAK, 3 Julai – Kerajaan tidak akan membiarkan rakyat ‘ikat perut’ dalam isu kenaikan harga barang, sebaliknya akan mencari jalan bagi menyelesaikannya, kata Perdana Menteri Datuk Seri Ismail Sabri Yaakob.

“Kerajaan dahulu… rakyat kena ikat perut, tapi (kerajaan sekarang) kita cari kaedah agar rakyat tidak dibebani. Tidak pernah dalam sejarah kita bagi subsidi agar harga tidak naik.

“Kita subsidikan harga sebanyak RM77.7 bilion iaitu ayam, bahan api, elektrik, telur, minyak masak dan air. Kita ambil tindakan jangka pendek, sederhana dan panjang untuk memastikan rakyat tidak terbeban dengan kenaikan,” katanya dalam ucapan penutupan Program Jelajah Aspirasi Keluarga Malaysia (AKM) Negeri Perak 2022 di Litar Dato’ Sagor, Kampung Gajah hari ini.

Minggu lepas Menteri Kewangan Tengku Datuk Seri Zafrul Tengku Aziz dilaporkan berkata unjuran perbelanjaan subsidi kepenggunaan yang berjumlah RM77.3 bilion setakat ini bagi 2022 adalah jumlah subsidi tertinggi di dalam sejarah yang pernah ditanggung oleh mana-mana kerajaan.

Menurutnya unjuran subsidi kepenggunaan ini meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, serta bil subsidi (RM9.7 bilion), tidak termasuk bantuan kebajikan lain.

Sementara itu Ismail Sabri berkata kerajaan hari ini adalah sebuah kerajaan yang akan memberikan bantuan sama ada dari segi material mahupun sokongan dalam menyuburkan semangat perpaduan, menyuntik nafas segar dalam kesatuan, mencari titik persamaan dalam kepelbagaian.

“Malah kerajaan hari ini akan terus konsisten memberikan tumpuan kepada program serta inisiatif yang melimpahkan kesejahteraan dan manfaat kepada seluruh Keluarga Malaysia. Ini dilakukan bagi memastikan tidak ada yang ketinggalan,” jelasnya.

Beliau turut membidas segelintir pihak yang menuduh kononnya kerajaan berpeluk tubuh dan tidak mengambil tindakan berkaitan isu peningkatan kos sara hidup.

“Kerajaan sedar banyak harga barangan meningkat. Saya sendiri membuat tinjauan rambang ke premis-premis perniagaan, ke pasar raya dan sebagainya untuk melihat sendiri dari segi fenomena kenaikan harga barang ini,” katanya.

Sementara itu menyentuh mengenai pembangunan dan kemajuan di negeri Perak, Ismail Sabri berkata beliau gembira dan berpuas hati dengan pelbagai program telah dirancang dan dilaksanakan dengan baik.

“Saya gembira apabila kerajaan negeri memantapkan industri pelancongannya dengan menjenamakan Pangkor sebagai destinasi pelancongan marin nautika melalui Penganjuran Pangkor International Marine Tourism Conference 2022 (PIMTC22).

Ismail Sabri berkata Kementerian Sumber Manusia pula melalui Pertubuhan Keselamatan Sosial kini membangunkan Pusat Rehabilitasi Neuro Robotik dan Cybernetics Kebangsaan di Bandar Meru Raya yang melibatkan kos RM654 juta, menjadi satu-satunya negeri menawarkan kemudahan robotik ini.

Di bawah Pelan Pemulihan Nasional pula menurutnya Pihak Berkuasa Pelaksanaan Koridor Utara (NCIA) turut melaksanakan beberapa program di Perak yang menawarkan 56,642 peluang pekerjaan, manakala Kementerian Pembangunan Luar Bandar (KPLB) pula menyediakan peruntukan RM1.77 bilion bagi memastikan keselesaan dan kesejahteraan penduduk luar bandar di negeri ini.


APMM tahan 21 nelayan Vietnam di perairan Mersing

MERSING, 24 April – Agensi Penguatkuasaan Maritim Malaysia (APMM) menahan 21 nelayan Vietnam dan merampas dua bot serta peralatan menangkap ikan yang dianggarkan bernilai RM2 juta selepas mereka dikesan menceroboh di perairan negara, dua hari lepas.

Pengarah Zon Maritim Mersing Komander Maritim Khairul Nizam Misran berkata pihaknya turut merampas hasil tangkapan yang dianggarkan 6,000 kilogram selain bekalan diesel kira-kira 5,500 liter menerusi Op Khas Pagar Laut dan Op Khas Kuda Laut kira-kira 62 batu nautika timur laut dari Kuala Mersing di sini pada pukul 10 pagi.

Beliau berkata hasil pemeriksaan mendapati 21 nelayan termasuk tekong kedua-dua bot yang berumur 16 hingga 62 tahun itu, gagal mempamerkan pengenalan diri yang sah.

“Hasil rampasan keseluruhan dianggarkan bernilai RM2 juta dan kesemua nelayan terbabit dibawa ke Jeti Maritim Malaysia Pos Teluk Gading untuk siasatan lanjut,” katanya dalam kenyataan di sini hari ini.

Menurutnya kes disiasat di bawah Akta Perikanan 1985 kerana menceroboh dan menangkap ikan di perairan Malaysia tanpa kebenaran dari Pengarah Perikanan Malaysia, dan Akta Imigresen 1959 atau 1963 kerana gagal mempamerkan dokumen pengenalan diri yang sah.

“Orang ramai yang mempunyai sebarang aduan berkaitan kegiatan jenayah boleh menghubungi talian kecemasan melalui Sistem Tindak Balas Kecemasan Malaysia (MERS) 999 atau Pusat Operasi Maritim Negeri Johor dengan menelefon 07-219 9404,” katanya. – BERNAMA


Ikan mati: 30 kakitangan PPSPM lakukan pembersihan Sungai Melaka

AYER KEROH 25 April – Perbadanan Pembangunan Sungai Dan Pantai Melaka (PPSPM) menggerakkan 30 kakitangan operasi bagi kerja-kerja pembersihan ikan mati di Sungai Melaka, semalam

Ketua Pegawai Eksekutif PPSPM, Datuk TPr. Murad Husin berkata gerakan pembersihan itu dibuat bagi membersihkan kembali sungai yang menjadi lokasi tarikan pelancong itu.

“PPSPM sedang membersihkan ikan-ikan yang mati di sungai, namun paras air sungai agak cetek menyebabkan kerja-kerja pembersihan terganggu yang mana di beberapa tempat, bot tidak boleh sampai ke lokasi,” katanya ketika dihubungi Melaka Hari Ini.

Mengulas lanjut, beliau turut menjelaskan faktor kematian ikan mungkin disebabkan faktor cuaca panas berterusan yang menyumbang kepada kadar oksigen yang rendah di Sungai Melaka.

“Kejadian yang tular di laman sosial itu benar berlaku, banyak ikan mati disebabkan kadar kemasinan tinggi kerana kekurangan air sungai berbanding air laut yang masuk.


Hentikan pelaksanaan JKMPay – Ras Adiba

KUALA LUMPUR, 2 Feb – Kementerian Pembangunan Wanita, Keluarga dan Masyarakat (KPWKM) digesa menghentikan pelaksanaan program rintis pembayaran bantuan kebajikan tanpa tunai, JKMPay.

Ahli Dewan Negara Senator Datuk Ras Adiba Mohd Radzi berkata pelaksanaan JKMPay yang merupakan inisiatif ke arah pendigitalan dalam menyampaikan bantuan kepada Orang Kurang Upaya (OKU) itu tidak langsung mendapatkan sebarang pandangan terlebih dahulu daripada komuniti itu sendiri.

Dalam kenyataannya hari ini, beliau memohon pembayaran EPOKU (EPC) sebanyak RM450 secara tunai dikembalikan bermula bulan ini, memandangkan ia telah menyebabkan ramai OKU mengalami kesulitan dalam pelbagai perkara.

“Saya mohon pertimbangan sekali lagi, agar Jabatan Kebajikan Masyarakat (JKM) membawa perkara ini ke mesyuarat Majlis Kebangsaan OKU dengan kadar segera. Pada waktu yang sama, JKM diharap dapat mengadakan sesi libat urus dengan pelbagai pertubuhan bukan kerajaan atau persatuan berkaitan komuniti OKU, bagi mendapatkan pandangan dan maklum balas berkenaan pelaksanaan JKMPay.

“Saya ingin tegaskan sekali lagi bahawa ‘nothing about us, without us’, jika ingin melakukan sesuatu perkara yang baik dan bernas buat OKU. Sila bertanya dan berbincang terlebih dahulu dengan kami mengenai keperluan kami. Ini adalah kerana, hanya OKU faham akan keperluan OKU,” katanya.

Baru-baru ini, Menteri Pembangunan Wanita, Keluarga dan Masyarakat Datuk Seri Rina Mohd Harun dilaporkan berkata projek rintis JKMPay yang telah dilaksanakan hampir setahun masih lagi di peringkat kajian sebelum dilaksanakan secara meluas di seluruh negara.

Sementara itu, Ras Adiba berkata sejak kebelakangan ini, banyak isu atau permasalahan berkenaan OKU tercetus dan sudah tiba masanya KPWKM merealisasikan penaiktarafan Jabatan Pembangunan OKU sebagai sebuah jabatan penuh dan pengarahnya mestilah daripada kalangan OKU.


‘Geng peguam’ Melaka edar 100 kit makanan

BUKIT KATIL 31 Julai – Mendapat aduan dan keluhan daripada ramai pihak yang mengalami kesempitan hidup sejak COVID-19 melanda mendorong beberapa peguam di negeri ini memulakan inisiatif sumbangan kit makanan.

Menurut wakil peguam, Sheikh Ikhzan Sheikh Salleh, 39, dia bersama 30 rakan peguam di negeri ini telah mengumpulkan dana sebanyak RM6,000 dan telah menyediakan sekitar 100 kit makanan daripada peruntukan tersebut.

Katanya, bantuan-bantuan kit makanan itu kemudiannya akan diagihkan kepada mereka yang hilang kerja atau terjejas sumber pendapatan sejak Perintah Kawalan Pergerakan (PKP) dikuat kuasakan tanpa mengira golongan B-40 atau M-40.

“Selain kit makanan, kita juga turut menyediakan bantuan wang tunai kepada mereka tidak mampu membayar sewa rumah atau bil air dan elektrik.

“Khidmat tanggungjawab sosial korporat ini dibuat kerana kita tahu ramai yang terkesan dalam tempoh-tempoh sukar ini selain turut menerima keluhan sendiri daripada masyarakat.

“Insya-Allah sekiranya ada tambahan sumbangan, kita akan teruskan pengagihan bantuan ini secara berperingkat,” katanya selepas menyampaikan kit makanan kepada 32 penduduk Rumah Pangsa Saujana Permai, di sini hari ini.

Sementara itu, Pengerusi Badan Pengurusan Rumah Pangsa Saujana Permai, Wan Irwani Mohamad, 45, merakamkan penghargaan kepada kumpulan peguam di Melaka yang menunjukkan perihatinan terhadap penghuni di kawasan itu.

Katanya, sejak pandemik COVID-19 melanda, majoriti penduduk di kawasan rumah pangsa itu terjejas sumber pendapatan sehinggakan ada di antara mereka yang terputus bekalan makanan.

“Boleh dikatakan 80 peratus penduduk di sana bekerja sendiri dan apabila PKP dilaksanakan ramai yang tidak boleh keluar bekerja, termasuk mereka yang bekerja sebagai tukang rumah dan peniaga.

“Alhamdulillah, sekurang-kurangnya dengan adanya bantuan daripada orang-orang perseorangan dan agensi-agensi kerajaan negeri dapatlah membantu mereka meneruskan hidup dalam suasana norma baharu ini,” katanya.


Kelonggaran SOP: Kerajaan kaji data COVID-19

SUBANG JAYA 2 Julai – Kerajaan akan membuat kajian data berhubung kes COVID-19 seluruh negara, bagi mempertimbangkan kelonggaran prosedur operasi standard (SOP) Fasa Satu Kawalan Pergerakan dalam Pelan Pemulihan Negara, di negeri-negeri yang akan ditentukan kelak.

Menteri Dalam Negeri Datuk Seri Hamzah Zainudin berkata, perkara itu akan dibincangkan bersama Menteri Kanan (Kluster Keselamatan) Datuk Seri Ismail Sabri Yaakob, menerusi Jawatankuasa Teknikal Majlis Keselamatan Negara sebelum ia diumumkan.

“Cadangan ini bertujuan memberikan sedikit kebebasan serta kelegaan…purata kes nasional yang datangnya daripada Selangor, mengakibatkan rakyat rasa terhimpit dengan masalah yang ada,” katanya pada sidang media selepas mengetuai Operasi Patuh (Op Patuh) secara besar-besaran hari ini.

Dalam pada itu, Hamzah berkata Op Patuh besar-besaran bermula hari ini menyaksikan aset Polis Diraja Malaysia seperti dron serta helikopter, mula dikerah di sesetengah kawasan bagi memastikan SOP dipatuhi.

“Hari ini kita nampak operasi diadakan secara bersepadu dan ia berbeza di kawasan lain, namun fokusnya adalah di Kuala Lumpur dan Selangor. Selain itu, data perincian operasi akan diterima malam ini dan esok saya akan mengumumkannya,” katanya.

Turut hadir Timbalan Ketua Polis Negara Datuk Seri Mazlan Lazim dan Timbalan Pengarah Jabatan Keselamatan Dalam Negeri dan Ketenteraman Awam (Pasukan Gerakan Khas) Datuk Mastor Mohd Arif.

Pada operasi itu, sebuah kilang pemesinan dan fabrikasi keluli struktur baja di sini diserbu, setelah didapati melanggar SOP kerana beroperasi, sedangkan ia bukan sektor perkilangan yang dibenarkan beroperasi.


Khairy individu pertama akan ambil suntikan vaksin selain Pfizer-BioNTech

Menurut Khairy apa yang jelas kini, rakyat Malaysia semakin yakin untuk menerima suntikan vaksin selepas Perdana Menteri Tan Sri Muhyiddin Yassin sendiri menjadi individu pertama disuntik vaksin Pfizer-BioNTech pada Rabu lalu.

“Saya telah meneliti sejak beberapa hari pandangan dan pendapat rakyat…lihat PM (Muhyiddin), ketua pengarah kesihatan, beberapa menteri besar dan barisan hadapan menerima suntikan vaksin.

“Saya buat keputusan saya akan ambil apa saja (vaksin) diluluskan (Bahagian Regulatori Farmasi Negara, NPRA) seterusnya,” katanya pada sidang media selepas menyambut ketibaan vaksin Sinovac dari China.

Mengulas lanjut Khairy yang juga Menteri Sains, Inovasi dan Teknologi berkata, keputusan itu bagi meyakinkan rakyat bahawa setiap vaksin diberi kelulusan oleh NPRA adalah terbaik dan berkesan.


Industri penerbangan, aeroangkasa harap bajet 2023 meliputi dasar utamakan teknologi

Pengasas dan Ketua Pegawai Eksekutif (CEO) Aerodyne Group Kamarul A. Muhamed berkata, sejajar dengan aspirasi kerajaan untuk merangsang ekonomi digital, mengutamakan syarikat tempatan untuk menjalankan perniagaan akan membolehkan industri tersebut memberi sumbangan besar kepada Keluaran Dalam Negara Kasar (KDNK) negara.

“Kita memerlukan satu bajet yang menyokong ekosistem yang mesra dan kondusif kepada pertumbuhan industri teknologi, tidak semestinya terhadap penerbangan dan aeroangkasa sahaja, malah, untuk kesemuanya.

“Apa yang kita benar-benar perlu memberikan tumpuan adalah kemudahan dan fokus untuk membolehkan peserta teknologi berkembang. Jangan pandang rendah dengan ‘barangan buatan Malaysia’ kerana kita juga memiliki syarikat-syarikat bertaraf antarabangsa dan berada di peringkat terbaik dunia,” katanya kepada Bernama.

Kamarul berkata bantuan dari segi geran lebih sesuai berbanding subsidi berikutan industri penerbangan dan aeorangkasa berintensifkan teknologi dan modal, sekali gus memerlukan saiz dana yang besar untuk berkembang.

Berbanding dengan negara-negara maju, beliau berkata kebanyakan syarikat teknologi menerima pelaburan langsung domestik yang tinggi agar penyelidikan dan pembangunan di negara itu mencapai tahap cemerlang dan setanding di peringkat global.

“Jika kita lihat di Korea Selatan dan Jepun, sebagai contoh, keutamaan (untuk pelaburan) diberikan kepada teknologi domestik. Inilah harapan saya, sekiranya kita boleh mempunyai dasar sedemikian di sini, ekonomi digital kita akan menjadi lebih cemerlang,” katanya.

Aerodyne berada di tangga teratas dalam kalangan penyedia perkhidmatan dron penderiaan jauh global terkemuka pada 2021 oleh Drone Industry Insights, sumber global utama mengenai data dron komersial.

Pendapat Kamarul senada dengan CEO Systematic Aviation Services Sdn Bhd (SAS) Ida Adora Asha’ari Ismail yang menyatakan insentif perlu disediakan kepada industri menerusi Bajet 2023.

Sebagai antara industri yang terjejas teruk akibat pandemik dan masih mengalami fasa pemulihan, dana yang berupaya memacu pertumbuhan industri penerbangan amat diperlukan, termasuk bagi pembangunan teknologi dan modal insan serta pelaburan dalam aset-aset baharu, katanya.

“Aktiviti penerbangan am dalam keadaan yang lembap sejak beberapa tahun kebelakangan ini dan saya berharap kerajaan akan memperuntukkan dana untuk perkembangannya,” katanya.

SAS, penyedia perkhidmatan sewa dan pajak, carter penerbangan dan pesawat bakal membina lapangan terbang kecil (aerodrom) air yang pertama di Malaysia di Pulau Perhentian, Terengganu, yang akan menjadikannya sebagai pengendali aerodrom air pertama di negara ini.


Pembantu khas wakil rakyat maut basikal terbabas turun cerun

IPOH, 23 Mei – Pembantu khas kepada seorang wakil rakyat maut, selepas terjatuh dari basikal dinaikinya ketika menuruni cerun di kawasan Jalan Simpang Pulai, petang semalam.

Ketua Polis Perak Datuk Mior Faridalathrash Wahid berkata lelaki tersebut, Foo Hua Bin, 34, dipercayai sedang menuruni cerun dari Cameron Highlands-Simpang Pulai sebelum hilang kawalan, terbabas dan maut di tempat kejadian akibat kecederaan di kepala.

Beliau berkata orang ramai, khasnya peminat sukan berbasikal agar mengamalkan sikap berhati-hati di jalan raya, khususnya di kawasan cerun yang merbahaya selain memastikan aspek mekanikal basikal dalam keadaan baik, bagi mengelakkan perkara tidak diingini berlaku. – BERNAMA


7,000 barang elektrik, telekomunikasi seludup bernilai RM4.9 juta dirampas

DENGKIL, 9 Sept – Lebih 7,000 barangan elektrik dan telekomunikasi tanpa Perakuan Kelulusan (CoA) dan permit import bernilai RM4.6 juta dirampas Jabatan Kastam Diraja Malaysia (JKDM) di sebuah gudang di Petaling Jaya, Selangor pada 26 Ogos lepas.

Timbalan Ketua Pengarah Kastam (Penguatkuasaan dan Pematuhan) (Menanggung Tugas-Tugas) Wan Saadah Mohamed Muhibbuddin berkata barangan elektrik dan telekomunikasi itu dibawa masuk dengan menggunakan modus operandi pengisytiharan palsu iaitu alat tulis.

Beliau berkata pengikraran tidak benar di borang kastam import dari segi nama pengimport dan butiran dagangan dibuat adalah bagi mengelirukan pegawai untuk tujuan pelepasan dagangan.

“Mereka buat pengisytiharan palsu untuk elak dikenakan duti import dan cukai jualan. Duti import barangan yang dirampas itu adalah sebanyak RM550,000,” katanya dalam sidang media di JKDM Dengkil di sini hari ini.

Wan Saadah berkata dalam operasi pada 11 pagi itu, sebanyak 2,755 barangan elektrik tanpa CoA dan 4,702 peralatan telekomunikasi tanpa Permit Import dirampas antaranya pembersih hampagas tanpa wayar, pembersih udara pintar, telefon pintar, alat permainan video dan kamera litar tertutup.

Menurutnya, gudang di Petaling Jaya itu telah beroperasi sejak 2020 sebagai gudang simpanan barangan am dan pemilik gudang itu telah dikenal pasti.


Polis rekod keterangan beberapa individu berhubung konsert di bulatan Azlan Shah

IPOH, 7 Mac – Polis telah merakam percakapan beberapa individu bagi membantu siasatan berhubung satu konsert di Bulatan Sultan Azlan Shah, Bandar Meru Raya di sini, yang tular menerusi rakaman video menunjukkan orang awam berkumpul beramai-ramai tanpa kebenaran.

Ketua Polis Perak Datuk Mior Faridalathrash Wahid berkata pihak penganjur dan ahli buskers di tempat kejadian telah diambil keterangan di Ibu Pejabat Polis Daerah (IPD) Ipoh, semalam.

“Pemilik akaun TikTok @acik_kesepian yang memuat naik video itu juga telah diambil keterangan pada petang tadi,” katanya yang dihubungi Bernama hari ini.

Beliau berkata pihaknya telah mengenal pasti individu-individu yang terlibat dalam rakaman video berkenaan dan akan merujuk kertas siasatan kepada timbalan pendakwa raya setelah siasatan selesai.

Semalam, polis menerima laporan mengenai kejadian yang tular menerusi Facebook Viral Perak dengan memetik sumber daripada pemilik akaun TikTok @acik_kesepian dan mendapat perhatian masyarakat umum.

Pihak penganjur dan pengunjung juga didapati gagal mematuhi prosedur operasi standard (SOP) penjarakan fizikal serta sebahagian pengunjung tidak memakai pelitup muka.

Kes disiasat di bawah Seksyen 22(B) Akta Pencegahan dan Pengawalan Penyakit Berjangkit 1988 (Akta 342) serta Seksyen 269 Kanun Keseksaan. – BERNAMA


Duit RM40 pemberian terakhir anak buat bapa

KLUANG, 23 Januari  – Duit RM40 yang diberikan Mohd Ashraf Rafiq Mohd Arifin, 11, adalah kenangan terakhir bagi bapanya, Mohd Arifin Syamsuddin sebelum anaknya itu meninggal dunia dalam kemalangan maut yang membabitkan dua kenderaan di Kilometer 71, Jalan Batu Pahat-Mersing, Kahang, petang semalam.

Mohd Arifin, 32, berkata pada mulanya dia enggan menerimanya, namun anak sulungnya itu berkeras tetap mahu memberikan kepadanya dengan alasan boleh digunakan ketika mereka bercuti nanti.

Selain pemberian itu, tiada perubahan sikap yang berlaku terhadap anaknya itu, cuma kanak-kanak itu meminta untuk menaiki kereta Perodua Myvi yang sama dengan sepupu mereka.

“Selama ini kami sekeluarga tidak pernah menaiki kereta berasingan ketika bercuti, namun kali ini anak saya itu mahu menaiki kereta Myvi bersama sepupu mereka, kami berkonvoi tiga kereta menuju ke Mersing untuk bercuti.

“Ketika kejadian, saya yang berada di hadapan terdengar bunyi dentuman yang kuat dari arah belakang dan terkejut bila lihat ada kenderaan lain melintang di tengah jalan, sedangkan kereta Perodua Myvi yang dinaiki anak saya tidak kelihatan,” katanya ketika ditemui di perkarangan hospital, malam tadi.

Mohd Arifin berkata dia yang memandu kereta Perodua Bezza terus membuat pusingan U dan mendapati kereta Perodua Myvi terbabit sudah terbalik di bahu jalan dan terus meluru keluar menyelamatkan mereka.

Dia berkata ketika usaha menyelamatkan mereka yang berada di dalam kereta itu, dia mendakwa terkena renjatan elektrik dipercayai berpunca daripada pagar yang berada di kawasan berkenaan, namun tidak mempedulikannya kerana nyawa ahli keluarga lebih penting.

“Orang ramai yang berada di lokasi tidak berani turun ke kawasan itu tetapi saya terus nekad untuk menyelamatkan mangsa satu persatu bermula dengan mendukung anak saya,” katanya.

Selain Mohd Ashraf Rafiq, mereka yang meninggal dunia ialah pasangan adik beradik Muhammad Zharfan Noramin, 16, dan Muhammad Syakir Noramin 11; Siti Nurzannah Kahdar, 26; Masrina Kahdar, 21 dan Muhammad Adil Abdul Kahdir, 22.

Terdahulu, kesemua mangsa dipercayai dalam perjalanan dari Kluang ke Kahang untuk berkelah di Pantai Air Papan, Mersing, sebelum kereta yang dinaiki mereka hilang kawalan dan bertembung kereta Honda Stream di lokasi berkenaan pada pukul 4.40 petang, semalam.


Paralimpik Tokyo: Bonnie raih emas pertama, pecah rekod Paralimpik

Lebih mengagumkan, atlet kelahiran Serian, Sarawak itu turut memecahkan rekod Paralimpik dipegang Rasool Mohsin dari Iraq pada Rio 2016 iaitu 227 kg, dengan angkatan 228 kg dalam percubaan ketiganya pada hari pertama sukan berkenaan berlangsung.

Bagaimanapun, Bonnie tidak berjaya memecah rekod dunianya sendiri iaitu 230 kg yang dilakukan pada Piala Dunia Powerlifting Fazza Dubai ke-11 di Emiriah Arab Bersatu (UAE) Jun lepas apabila gagal melakukan angkatan seberat 231 kg dalam percubaan keempatnya.


Jurulatih renang antara empat ditahan edar syabu bernilai RM10.3 juta

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata polis turut merampas syabu seberat 287 kilogram yang dianggar bernilai kira-kira RM10.3 juta dalam serbuan itu.

Beliau berkata kesemua mereka yang berumur 25 hingga 29 tahun itu ditahan dalam empat serbuan dengan dua daripadanya ditahan di kediaman masing-masing di Puchong, di sini manakala dua lagi di sekitar Johor Bahru.

Katanya siasatan awal polis mendapati syabu itu diseludup masuk ke dalam negara menerusi sempadan di utara negara menggunakan kapal, dan ia akan “transit’ Lembah Klang terlebih dahulu sebelum dipasarkan ke negara jiran melalui sempadan di selatan negara, dan sindiket itu dipercayai bergiat aktif sejak awal tahun ini.

“Syabu yang dirampas menerusi kerjasama JSJN Bukit Aman, JSJN kontinjen Selangor dan JSJN Johor itu dipercayai boleh digunakan oleh 1.4 juta penagih dadah,” katanya pada sidang media di Bukit Aman di sini hari ini.

Ayob Khan berkata polis turut menyita pelbagai jenis aset melibatkan kenderaan dan wang tunai yang digunakan sindiket itu yang dianggar bernilai RM173,000.

Menurutnya ujian saringan air kencing mendapati kesemua lelaki terbabit negatif dadah dan tiga daripada mereka didapati mempunyai rekod dalam kes dadah dan jenayah.


Konstabel baru pindah Sibu mati ditembak rakan sendiri

SIBU 7 Mei. – Seorang konstabel polis lelaki ditemukan mati di sebuah rumah di Lorong Permai Timur 9, Taman Permai di sini semalam dipercayai tertembak oleh rakannya yang juga seorang anggota polis yang menyewa rumah berkenaan.

Ketua Polis Daerah Sibu Asisten Komisioner Stanley Jonathan Ringgit ketika dihubungi lewat malam tadi berkata, anggota yang dikenali sebagai Norhalim Tumiran, 25, dijumpai dengan kesan tembakan di kepala selepas laporan mengenai kejadian itu diterima sekitar 7 malam.

“Kami dimaklumkan seorang anggota polis ditemukan mati dengan kesan tembakan pada bahagian atas telinga kanan (kepala) dan masih terduduk di atas sofa di dalam rumah,” katanya tanpa memberitahu butiran lanjut kejadian.

Menurutnya, si mati yang baru sebulan setengah berpindah tugas ke sini setelah menamatkan latihan asasnya sebagai anggota polis dikatakan datang ke rumah sewa berkenaan yang didiami dua rakan polisnya untuk bermain permainan komputer sebelum waktu berbuka puasa.

Stanley yang sebelum itu turut meninjau tempat kejadian selepas menerima laporan insiden itu berkata, mangsa bertugas di Unit Rondaan Bermotorsikal (URB) Jabatan Pencegahan Jenayah dan Keselamatan Komuniti (JPJKK) Ibu Pejabat Polis Daerah (IPD) Sibu.

Menurutnya, laporan awal kejadian tersebut telah dihantar kepada Pesuruhjaya Polis Sarawak Datuk Aidi Ismail dan Ketua Bahagian Siasatan Jenayah Sarawak Senior Asisten Komisioner Lukas Aket.


Pemodenan pembedahan melalui laparoskopi

Pembedahan laparoskopi atau lebih dikenali pembedahan invasif minimal, adalah kaedah pembedahan yang baru di mana insisi kecil dilakukan di bahagian abdomen berbanding cara pemdedahan konvensional.

Dari insisi inilah kamera teleskop 2D atau yang terkini kamera 3D dimasukkan. Dengan ini pakar bedah boleh menggambarkan dan melihat organ dalaman di skrin, menjadikan pembedahan lebih mudah dan selamat. Untuk mempermudahkan pembedahan, ruang abdomen biasanya akan dinaikkan dengan karbon dioksida (CO2) bertekanan, yang tidak mudah terbakar dan mudah diserap ke dalam badan.

Hampir semua jenis pembedahan boleh menggunakan sistem pembedahan laparoskopi anataranya apendiks, angin pasang (hernia), pundi hempedu, batu karang, hati dan pembedahan kanser kolorektal.

Walaupun pembedahan ini telah berada beberapa dekad, namun cara pembedahan ini memerlukan kepakaran yang mendalam berbanding dengan kaedah pembedahan terbuka. Ini adalah kerana laparoskopi merupakan pembedahan teknikal rumit yang memerlukan koordinasi mata dan tangan yang baik untuk menavigasi struktur dalaman.

Setiap pemdedahan semestinya ada kelebihan dan kekurangannya dan berdasarkan kepakaran pakar bedah, yang paling mustahak komplikasi dielakkan dan keselamatan pesakit diutamakan.

Disebabkan kesan insisi yang kecil, pesakit dapat bangun dengan cepat dan bergerak dari katil. Berjalan dapat menormalkan usus dan mengurangkan kesan kembung dengan cepat.

Kesan kembung selepas pembedahan laparoskopi memang biasa disebabkan inflasi gas CO2 semasa pembedahan. Bergantung pada jenis pembedahan antara tiga hingga ke lima hari.

Walaupun kesan parut kecil, kebersihan perlu di jaga, terutamanya pesakit yang mengidapi kencing manis. Biasanya parut pembedahan dibalut untuk tiga hari dan pada hari ketiga, ianya akan diperiksa oleh doktor.

Tiada pantang larang dari segi penjagaan makanan, tetapi secara lazimya pemakanan secara seimbang digalakkan. Bagi pesakit kanser usus yang selesai menjalani pembedahan, pemakanan berdaging tidak digalakkan. Daging atau ‘red meat’ adalah tinggi dengan besi (iron) dan iron adalah pro-oxidant.

Ini akan mengakibatkan kerosakan di dinding usus dan menggalakkan carcinogenesis. Sama juga makanan berlemak yang juga ada kesan sampingan seperti iron.

Walaupin insisi di badan adalah kecil, sama seperti pembedahan konvensional, ada beberapa pantang larang yang perlu di patuhi oleh pesakit. Sebagai peraturan, pesakit dibebaskan selama tiga hingga lima hari, tetapi ini tidak bermakna dia boleh kembali dengan irama kehidupan yang sama.

Sekiranya anda perlu mengetahui lebih lanjut bertentangan pembedahan laparoskopi, anda boleh berhubung dengan Dr Shankar Gunarasa, Pakar Bedah Umum, Laparoskopi dan Kolorektal di Pantai Hospital Ayer Keroh Melaka di talian 06-2319999 sambung ke 2131.


PKP 3.0 tidak seketat PKP 1.0 kerana enggan rakyat susah

PUTRAJAYA 11 Mei. – Penguatkuasaan Perintah Kawalan Pergerakan (PKP) 3.0 yang bermula esok adalah tidak seperti PKP 1.0 tahun lalu, kerana tidak mahu menyusahkan rakyat menjalani kehidupan harian, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, kerajaan berpegang kepada pendirian untuk terus mengimbangi antara keperluan kesihatan dan keperluan kehidupan rakyat, selepas negara kehilangan RM2.4 bilion sehari semasa PKP 1.0 pada 18 Mac hingga 3 Mei 2020, yang menyaksikan penutupan semua sektor ekonomi.

“Bila kita umumkan PKP 3.0 semalam ada juga yang marah kenapa kita tidak buat seperti 1.0 (yang ketat), tapi bila kita buat PKP 1.0 orang ramai pun marah. Tentunya kita tidak boleh nak puaskan hati semua orang.

“Apabila kita tutup semua sektor ekonomi, paling terjejas adalah kumpulan peniaga kecil yang tidak mampu meneruskan hidup, kerana kita menutup peluang perniagaan mereka,” katanya pada sidang media bersama Ketua Pengarah Kesihatan Tan Sri Dr Noor Hisham Abdullah di sini hari ini.

Semalam, Perdana Menteri Tan Sri Muhyiddin Yassin mengumumkan Malaysia sekali lagi melaksanakan PKP di seluruh negara bermula Rabu hingga 7 Jun, sebagai usaha untuk membendung penularan wabak COVID-19 yang semakin meningkat.

Sepanjang tempoh PKP kali ini, semua sektor ekonomi dibenarkan beroperasi dan SOP terperinci bagi semua larangan serta arahan, akan diumumkan oleh Majlis Keselamatan Negara.

Ismail Sabri menjelaskan, Mesyuarat Teknikal Majlis Keselamatan Negara (MKN) hari ini menetapkan bahawa prosedur operasi standard (SOP) PKP, akan diguna pakai di seluruh negara termasuk di kawasan yang sedang dikenakan PKP Bersyarat (PKPB), PKP Diperketatkan (PKPD) dan PKP Pemulihan (PKPP) bagi mengelak sebarang kekeliruan.

Sementara itu, Ismail Sabri berkata kerajaan akan melaksanakan PKPD di Rumah Awam Kos Rendah (RAKR) Pelagat 3, Mukim Pelagat, Besut, Terengganu berkuat kuasa 14 hingga 27 Mei ini, susulan 52 kes positif COVID-19 dicatatkan di kawasan itu, daripada 86 ujian saringan yang dijalankan.

Katanya PKPD turut dilaksanakan Maktab Rendah Sains MARA (MRSM) di Pengkalan Hulu, Hulu Perak, Perak serta di Kampung Baru Tras, Kampung Sungai (Sg) Cheetang dan Kampung Sang Lee, Tras, Raub, Pahang bermula 13 hingga 26 Mei ini.

Ia susulan peningkatan jangkitan kes di kawasan berkenaan yang mencatatkan masing-masing 91 dan 17 kes positif COVID-19, sekali gus bagi memudahkan Kementerian Kesihatan Malaysia (KKM) menjalankan pengesanan awal kes-kes COVID-19 dan kontak rapat.

Dalam pada itu Ismail Sabri berkata, PKPD di lima penempatan sekitar Sungai Klau, Raub, Pahang yang dijadualkan tamat esok, akan disambung sehingga 26 Mei memandangkan KKM melaporkan masih berlaku penularan berterusan jangkitan di kawasan berkenaan.

Beliau turut mengumumkan PKPD di Kampung Baru, Sungai Chalit dan Projek Transformasi Luar Bandar (RTP) Sungai Chalit, Raub, Pahang ditamatkan esok seperti dijadualkan, manakala PKPD di Kolej Tahfiz Sains Nurul Aman, Kok Lanas, Kota Bharu, Kelantan ditamatkan hari ini, lebih awal daripada dijadualkan pada Jumaat.


Warga Johor ambil kesempatan bercuti di Melaka

BANDA HILIR 22 Nov. – Susulan penamatan Perintah Kawalan Pergerakan Bersyarat (PKPB) bermula hari ini, ramai warga Johor memilih Melaka sebagai destinasi pilihan untuk bercuti.

Tinjauan Melaka Hari Ini (MHI) mendapati pusat pelancongan di Banda Hilir kelihatan kembali bernyawa apabila mula dikunjungi orang ramai yang ingin melempiaskan tekanan selepas dua minggu tidak berpeluang untuk merentas negeri.

Seorang pengunjung dari Muar, Mustafa Sulaiman, 59 berkata, dia bersama keluarganya memilih Melaka sebagai destinasi percutian kerana lokasinya yang begitu hampir dengan rumah, selain negeri bersejarah ini turut mempunyai pelbagai tarikan.

“Sebelum ini memang kami sering ke Melaka sebab ada saudara-mara yang tinggal di sini dan kita juga suka menjelajah pelbagai tempat menarik yang ada.

“Seperti hari ini, saya bersama lima lagi ahli keluarga memilih untuk mencuci mata di sekitar Sungai Melaka dan selepas ini mungkin kami akan ke Pantai Klebang,” katanya kepada Melaka Hari Ini.

Sementara itu, seorang lagi pengunjung dari Bandar Muar, Zaleha Ismail, 58 menarik nafas lega apabila kerajaan menarik pelaksanaan PKPB di empat buah negeri termasuklah Melaka dan Johor.

Jelasnya, pengumuman tersebut membuatkannya merancang perjalanan ke Melaka bersama anak-anak untuk mengambil udara luar di negeri orang selepas berkurung sejak 4 November lalu.

“Memang gembira dan lega bila dengar pengumuman penamatan PKPB. Selepas sekian lama memilih untuk di rumah, sebab itulah kami merancang percutian di Melaka.

“Percutian ini pun hanya sehari sahaja iaitu kami bertolak pada jam 9 pagi dan akan pulang semula ke Muar pada lewat petang nanti,” ujarnya.

Bagi Siti Noor Maisara Shawaludin, 35, dari Batu Pahat, meski pun kini sudah boleh merentas negeri-negeri hijau, namun dia bersama keluarga tidak mengambil remeh isu keselamatan dan sentiasa mengamalkan prosedur operasi standard (SOP) di tempat-tempat pelancongan.

“Bercuti, bercuti juga, tapi kami tidak boleh ambil mudah kerana kita masih belum menang daripada pandemik COVID-19. Kami sekeluarga memang sentiasa mematuhi SOP yang ditetapkan dan sepanjang di Melaka hari ini saya melihat semua tempat pelancongan juga menitik beratkan perihal SOP,” katanya.


PM Muhyiddin ucap selamat Hari Wesak

Muhyiddin berharap perayaan tahun ini dapat memberi semangat dan iltizam baharu kepada semua penganut agama itu supaya terus cekal dalam mengharungi segala cabaran demi kebaikan bersama dan masa depan negara yang lebih cerah.

“Dalam kita berhadapan dengan situasi pandemik yang luar biasa ketika ini, sama-samalah kita amalkan ‘self lockdown’ atau kawalan pergerakan kendiri dan juga keluarga untuk memutuskan rantaian jangkitan COVID-19.

“Elakkanlah daripada meninggalkan rumah kecuali atas urusan-urusan penting. Bagi mengurangkan perkumpulan beramai-ramai bersempena perayaan, patuhilah arahan hanya ketua agama dan jawatankuasa pengurusan kuil sahaja dibenarkan mengunjungi rumah ibadat,” katanya dalam kenyataan menerusi akaun rasmi Facebooknya.

Beliau menyeru supaya rakyat bersama-sama mematuhi prosedur operasi standard Perintah Kawalan Pergerakan yang sedang berkuat kuasa pada ketika ini untuk membendung penularan COVID-19 agar wabak itu segera berakhir.


PM Anwar umum inisiatif tambahan Belanjawan 2023

Anwar yang juga Menteri Kewangan ketika membentangkan Rang Undang-Undang (RUU) Perbekalan 2023 (Belanjawan 2023) bagi bacaan kali kedua di Dewan Negara hari ini berkata inisiatif tambahan baharu itu melibatkan bantuan Aidilfitri, melanjutkan pelepasan cukai individu dan berkaitan peruntukan kredit perumahan menerusi Syarikat Jaminan Kredit Perumahan (SJKP).

“Memandangkan keadaan hidup rakyat ini masih terasa… saya teliti mana kohort yang tidak peroleh manfaat sebelum ini, masih ada masalah terutama pada bulan Ramadan dan Aidilfitri.

“Maka saya bersetuju salurkan Bantuan Khas Kewangan Aidilfitri kepada 850,000 pekebun kecil getah, pesawah dan nelayan sebanyak RM200 lagi, tambahan (kepada) apa yang telah diumumkan. Hal ini akan menelan belanja RM170 juta ringgit,” kata beliau.

Dalam Belanjawan 2023 sebelum ini, kerajaan mengumumkan bantuan sebanyak RM300 sebulan kepada nelayan dan RM200 sebulan untuk pesawah padi untuk tempoh tiga bulan semusim serta menaikkan sumbangan musim tengkujuh daripada RM600 kepada RM800 untuk tempoh empat bulan kepada pekebun kecil getah.

Selain  itu, pasukan sukarelawan Jabatan Sukarelawan Malaysia (RELA), Angkatan Pertahanan Awam, sukarelawan polis dan bomba turut menerima ‘duit raya’ apabila kerajaan bersetuju memberikan sagu hati sebanyak RM300.

“Saya sebut tadi ada kategori tidak dapat manfaat sama, kategori ini ialah sukarelawan… Ia berbeza daripada pekerja tetap, polis bantuan itu tidak termasuk, tapi kategori sukarelawan ini 200,000 orang, sehubungan itu menjelang Aidilfitri ini maka saya setuju beri sagu hati kepada mereka RM300,” kata beliau.

Pada masa yang sama, Anwar turut mengumumkan pelanjutkan pelepasan cukai pendapatan individu, sehingga RM8,000 untuk simpanan bersih tahunan dalam Skim Simpanan Pendidikan Nasional (SSPN) sehingga 2024.

“Setelah mendengar keresahan disuarakan dan teguran kepada kerajaan (selepas pengumuman semalam), maka saya bersetuju untuk melanjutkan pelepasan cukai SSPN ini. Cadangan ini melibatkan kehilangan hasil kerajaan sekitar RM250 juta setahun, namun memberi manfaat kepada sekitar 400,000 pembayar cukai,” katanya.

Semalam, media melaporkan Timbalan Menteri Kewangan Steven Sim berkata bermula tahun ini, pembayar cukai yang mencarum dalam SSPN tidak lagi layak menuntut pelepasan cukai individu sehingga RM8,000.

Anwar turut mengumumkan mulai 1 April tahun ini, kerajaan akan memperluaskan sasaran Syarikat Jaminan Kredit Perumahan (SJKP) terhadap golongan berpendapatan tetap dan tidak tetap, bagi memiliki kediaman pertama yang memberi manfaat kepada golongan B40 dan M40.

Dalam Belanjawan 2023 yang dibentangkan pada 24 Feb lepas, SJKP telah ditambah baik dengan meningkatkan dana jaminan pembiayaan daripada RM3 bilion kepada RM5 bilion untuk membantu pembeli rumah kali pertama, terutamanya mereka yang tidak berpendapatan tetap.

Sementara itu, Anwar berkata kerajaan akan turut memberi keutamaan kepada pengisian jawatan perkhidmatan awam dalam sektor kritikal khususnya bidang kesihatan serta pendidikan dan hal ini dijangka melibatkan perbelanjaan tambahan sehingga RM800 juta ringgit untuk tahun ini.

Menurutnya Belanjawan 2023 termasuk inisiatif baharu ini adalah bukti komitmen Kerajaan Perpaduan untuk membawa perubahan kepada negara Malaysia, selain bukti ketegasan kerajaan untuk menambah baik tadbir urus bagi menjamin menjamin kesejahteraan rakyat keseluruhannya.


Banjir Muar semakin pulih

JOHOR BAHRU 18 Julai – Keadaan banjir di Muar semakin beransur pulih, dengan hanya 71 orang daripada 16 keluarga masih berada di dua Pusat Pemindahan Sementara (PPS), setakat 8 pagi ini.

Pengerusi Jawatankuasa Kesihatan dan Alam Sekitar negeri R. Vidyananthan menerusi kenyataan pagi ini berkata, kesemua mereka ditempatkan di PPS Sekolah Kebangsaan (SK) Parit Keroma Darat dan SK Parit Raja, yang kedua-duanya mula beroperasi sejak 13 Julai lepas.

Ia membabitkan 58 orang daripada 13 keluarga yang berada di PPS SK Parit Keroma Darat dan 13 orang daripada tiga keluarga di PPS SK Parit Raja.

Kesemua mereka merupakan penduduk Parit Keroma Darat, Parit Sakai, Parit Besar, Kampung Parit Amal dan Kampung Parit Amat, yang belum dibenarkan pulang kerana kawasan kediaman masih digenangi dengan air banjir termenung.

Namun begitu, jika keadaan cuaca yang baik pada pagi ini berterusan sehingga ke petang, pihak berkuatkuasa menjangkakan, lebih ramai mangsa akan dapat pulang ke kediaman masing-masing hari ini.


Persatuan Bola Sepak PDRM ada masalah kewangan, YAB dahulukan RM1.3 juta – Ahmad Zahid

KUALA LUMPUR, 24 Mei – Datuk Seri Dr Ahmad Zahid Hamidi memberitahu Mahkamah Tinggi hari ini bahawa, beliau mendahulukan dana Yayasan Akalbudi (YAB) sebanyak RM1.3 juta kepada Persatuan Bola Sepak Polis Diraja Malaysia (PDRM), kerana pemain dan kakitangan persatuan itu tidak mendapat gaji dan elaun selama empat bulan.

Ahmad Zahid, 69, berkata beliau sebelum ini tidak pernah memberi apa-apa sumbangan kepada Persatuan Bola Sepak PDRM, bagaimanapun sebagai Menteri Dalam Negeri ketika itu, PDRM berada di bawah kendaliannya.

“Saya telah dimaklumkan oleh menantu saya Datuk Zul Hisham Zainal bahawa, persatuan bola sepak itu berada dalam keadaan yang sangat memerlukan bantuan kewangan, memandangkan empat bulan gaji mereka tidak dibayar menyebabkan pemain dan staf tidak berkemampuan untuk membayar perbelanjaan peribadi, seperti membayar sewa rumah, kereta, nafkah dan keperluan lain,” katanya.

Beliau berkata demikian ketika membacakan pernyataan saksi, semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Bekas timbalan perdana menteri itu berkata wang pendahuluan tersebut adalah seiring dengan objektif penubuhan YAB, yang mana ia ditubuhkan untuk membantu daripada segi kebajikan kepada mereka yang memerlukan.

Beliau menegaskan pertuduhan kesembilan yang dikenakan ke atasnya iaitu melakukan pecah amanah berhubung sumbangan RM1.3 juta kepada persatuan itu, bukan satu kesalahan pecah amanah kerana pemegang amanah YAB, Muhammad Nabil Salleh dan Datuk Khairuddin Tarmizi, tidak pernah membantah wang pendahuluan yang diberikan.

Menurut Ahmad Zahid, berdasarkan keterangan Zul Hisham dan ASP Mohd Nizam Mohd Noor, persatuan itu mempunyai tanggungan seramai 30 pemain tempatan, termasuk tiga pemain import dan juga 15 orang dalam kumpulan pengurusan.

“Saya juga dimaklumkan bahawa pemain-pemain persatuan itu adalah pemain sepenuh masa, yang mana mereka bergantung sepenuhnya kepada gaji yang diberikan sebagai pemain bola sepak.

“Gaji kesemua pemain dan staf secara purata dalam anggaran RM500,000 sehingga RM600,000 sebulan dan semasa persatuan itu mempunyai masalah kewangan, bayaran gaji yang tertunggak adalah dalam anggaran RM1.3 juta selama empat bulan,” katanya.

Tambah Ahmad Zahid, Majlis Sukan Negara telah membayar semula pendahuluan yang beliau berikan sebanyak RM1 juta kepada Tetuan Lewis & Co pada 14 Julai 2017 dengan menggunakan cek.

Selain itu, Ahmad Zahid menafikan pertuduhan ke-19 yang mana beliau didakwa melakukan pecah amanah dana YAB berjumlah RM10 juta, dengan memberikan pinjaman wang tersebut kepada Armada Holdings Sdn Bhd.

Katanya, bayaran kepada Armada Holdings berjumlah RM10 juta adalah satu pelaburan kepada syarikat tersebut, yang terlibat dengan projek pembekal arang batu Indonesia untuk kontrak spot TNB Fuel Services Sdn Bhd.

“Setakat pengetahuan saya, sepertimana yang dipersetujui, RM10 juta itu diberikan kepada Armada Holdings sebagai satu pelaburan yang dibuat oleh Yayasan Akalbudi, dan bukan pinjaman.

“Pulangan pelaburan yang diterima itu juga, telah berjaya mendatangkan keuntungan kepada Yayasan Akalbudi yang mana keuntungan tersebut boleh digunakan untuk tujuan amal jariah, selari dengan objektif yayasan tersebut,” katanya dan menambah pelaburan RM10 juta kepada Armada Holdings telah dibayar balik bersama-sama dengan faedah sebanyak RM69,722.65.

Ahli Parlimen Bagan Datuk itu juga menafikan bahawa pemberian dana YAB sebanyak RM360,000 kepada TS Consultancy & Resources, adalah untuk membantu menjalankan kerja-kerja pendaftaran pengundi, sebaliknya wang tersebut adalah untuk pembayaran percetakan Al-Quran.

“Urusan ini adalah antara saya dengan Datuk Latiff Mirasa iaitu Pengerusi kepada Yayasan Restu yang mencetak Al-Quran tersebut. Saya juga menyatakan bahawa urusan ini sama sekali tidak diketahui oleh TS Consultancy & Resources, kerana Datuk Latiff yang meminta saya untuk membuat pembayaran percetakan Al-Quran tersebut yang dibayar kepada syarikat itu,” katanya.


Buat persediaan awal hadapi banjir – JPS

KUALA LUMPUR 22 Okt – Jabatan Pengairan dan Saliran (JPS) menasihatkan penduduk yang berada di kawasan rendah, menjadi ‘hot spot’ banjir serta berhampiran sungai agar sentiasa peka dan bersiap sedia menghadapi fasa peralihan monsun sehingga awal November ini.

Ketua Pengarahnya Datuk Nor Hisham Mohd Ghazali berkata berdasarkan laporan Jabatan Meteorologi Malaysia (METMalaysia), rantau negara ini akan menerima tiupan angin lemah dari pelbagai arah bagi kejadian ribut petir yang lazimnya membawa hujan lebat serta angin kencang dalam masa singkat.

“Hujan lebat ekstrem sebegini boleh menyebabkan banjir kerana sungai tidak dapat menampung kapasiti sebegitu dalam tempoh singkat dan akan melimpahi tebing, seterusnya menjejaskan kawasan penempatan rendah terutamanya.

“Orang ramai juga diingatkan tidak membuang sampah merata-rata dan menjaga persekitaran supaya aliran sungai tidak terhalang, lalu memburukkan lagi keadaan dan menyebabkan banjir,” katanya dalam satu kenyataan.

Nor Hisham berkata JPS mengambil inisiatif melaksanakan projek Rancangan Tebatan Banjir (RTB) dan menyediakan Pelan Pengurusan Lembangan Sungai Bersepadu (IRBM), Pelan Induk Tebatan Banjir serta Pelan Induk Saliran Mesra Alam (PISMA) sebagai persediaan menghadapi banjir.

Orang awam boleh mendapatkan maklumat hebahan dan amaran banjir, status aras air sungai dan kelebatan hujan di seluruh Malaysia di laman web Public Infobanjir iaitu https://publicinfobanjir.water.gov.my dan menerusi aplikasi MyPublicInfoBanjir.


‘Lebih baik tutup daripada rugi’

ALAI 6 Julai – Peniaga kedai makan ikan bakar di negeri ini mengakui mereka bukan sahaja terkesan berikutan pelaksanaan Perintah Kawalan Pergerakan (PKP), malah mengalami kerugian besar.

Peniaga Warisan D’Muara Kita, Muhamad Nazri Abu Bakar, 45, ketika ditemui meluahkan rasa kecewa apabila hampir tujuh bulan operasi kedainya tidak menentu.

“Saya rasa PKP kali ini paling teruk pernah saya alami sejak awal tahun ini, saya buntu memikirkan tidak ada sebarang pendapatan, bahkan terpaksa menanggung kerugian.

“Bila PKP ni memang tak ada pendapatan langsung, niaga ikan bakar orang takkan datang untuk bungkus, kita dah pernah buka seminggu takda jualan pun, lagi rugi ada lah,” katanya kepada MHI.

“Habis mana stok tu nak letak, saya terpaksa buang dan ada yang bagi orang. Saya rasa dekat RM10,000 kos, udang tu kalau satu kilogram RM80, kalau 100 kilogram dah berapa?.

“Peniaga ikan bakar memang tanggung rugi, tiap bulan mesti nak bayar kereta, sewa rumah dan kedai tapi pendapatan tak masuk…macam mana?,” katanya lagi.

Sementara itu, Azrin Izharuddin DZainal Abidin, 41, berkata, dia yang sudah 16 tahun mengusahakan perniagaan ikan bakar pernah mencuba insiatif lain untuk menjana pendapatan namun ia sia-sia.

“Biarpun sudah melakukan inisiatif lain bagi menjana pendapatan menjual ikan bakar menerusi jualan secara ‘delivery’, namun masih tidak mampu meraih permintaan daripada pelanggan.

“Pernah dalam satu hari maksimum tempahan sekitar lima sahaja, lebih baik tutup daripada rugi,” katanya yang berniaga di Medan Selera Ikan Bakar Crystal Bay, Alai, di sini.

“Kita tak dapat nak gerak hanya bergantung pada simpanan yang ada, nanti kalau perlukan waktu terdesak macam mana, simpanan yang ada pun dah kritikal,” katanya.

Dalam pada itu, pekerja restoran ikan bakar Warisan D’Muara Kita, Mohammed Farid Sulaiman, 39, berharap akan ada bantuan diberikan kerajaan negeri.

“Pekerja seperti saya ni gaji harian bukannya bulanan, jika kedai tutup dah tentu kami tiada pendapatan, takkan nak harapkan bantuan majikan saja.

“Kalau ada kerja, adalah gaji, tak kerja tak ada gaji. Sebab itu kami harap sangat adalah bantuan untuk pekerja seperti kami ni.

“Memang lah isteri saya bekerja tapi sebagai suami takkan saya nak harapkan pendapatan isteri,” katanya yang sudah 14 tahun bekerja di kedai tersebut.


Rasuah: bekas setiausaha politik bekas menteri didakwa esok

PUTRAJAYA 14 Okt. – Bekas setiausaha politik kepada bekas menteri bakal didakwa di Mahkamah Kuala Lumpur esok, berhubung kes rasuah melibatkan kira-kira RM5 juta berkaitan tender projek di sebuah kementerian.

Lelaki dalam 40-an itu dipercayai telah membantu syarikat kontraktor mendapatkan projek kementerian dan menerima suapan daripada beberapa individu, menerusi beberapa transaksi.

Sumber Suruhanjaya Pencegahan Rasuah Malaysia (SPRM) memberitahu, lelaki itu dikatakan bakal berdepan dengan beberapa pertuduhan di bawah Seksyen 16 Akta SPRM 2009.

Dia juga dijangka didakwa di Mahkamah Shah Alam pada 23 Okt atas kesalahan sama dengan beberapa pertuduhan lagi, kata sumber itu lagi.


Penduduk kampung buat saringan kanser percuma

ASAHAN 17 Jun – Lebih 500 penduduk Dewan Undangan Negeri (DUN) Asahan mengambil peluang dengan membuat saringan kanser secara percuma, hari ini.

Saringan itu dijalankan menerusi Program Ujian Kanser Marker yang bertujuan memberi kesedaran kepada golongan berusia 40 tahun ke atas untuk menjaga kesihatan.

Exco Sains, Teknologi, Inovasi dan Komunikasi Digital negeri, Fairul Nizam Roslan berkata inisiatif itu juga bagi menyahut sasaran Kerajaan Negeri untuk melakukan pemeriksaan kanser terhadap 5,400 penduduk di negeri ini.

“Kerajaan Negeri menerusi Perbadanan Bioteknologi Melaka (PBM), mengalu-alukan rakyat Negeri Melaka untuk mengambil bahagian dan memanfaatkan Program MBIO SIHAT/Program Ujian Darah Untuk saringan kanser percuma ini.

“Saya lihat penduduk di Asahan ini memberi sokongan memberansangkan, setakat jam 10 pagi tadi hampir 200 penduduk yang telah hadir,” katanya kepada Melaka Hari Ini selepas program itu di Dewan MPJ Hang Kasturi Selandar, di sini, hari ini.


Tiada pepecahan dalam UMNO, saya dan Zahid tiada masalah” – PM

BERA, 8 Nov – Perdana Menteri Datuk Seri Ismail Sabri Yaakob hari ini berkata tiada perpecahan dan persengketaan berlaku dalam UMNO dan parti komponen, termasuk antara dirinya dan Pengerusi Barisan Nasional (BN) Datuk Seri Dr Ahmad Zahid Hamidi.

Beliau berkata naratif yang dimainkan pembangkang bahawa calon perdana menteri daripada BN selepas Pilihan Raya Umum ke-15 (PRU-15) adalah Ahmad Zahid adalah fitnah, yang sengaja dibuat pembangkang untuk mengelirukan rakyat dan mewujudkan perpecahan dalam BN.

Sehubungan itu, beliau berharap kenyataan yang dibuat kepimpinan tertinggi parti dalam BN termasuk Ahmad Zahid, Presiden MCA Datuk Seri Dr Wee Ka Siong, Presiden MIC Tan Sri SA Vickneswaran dan Timbalan Presiden UMNO Datuk Seri Mohamad Hasan, dapat menghentikan fitnah tersebut.

“Persepsi yang cuba dicipta pembangkang adalah palsu dan fitnah semata-mata, dan tidak lain tidak bukan bertujuan hendak memecah-belah dan mewujudkan persengketaan dalam UMNO. Tetapi Alhamdulillah, solidariti UMNO masih sebulat suara dan kita tidak terpengaruh dengan persepsi dibawa pembangkang.

“Tiada perpecahan antara kepimpinan UMNO, dan antara saya dengan Datuk Seri Dr Ahmad Zahid juga tidak ada masalah,” katanya dalam sidang media selepas program Kenduri Rakyat di Kampung Bohor Baharu, Kuala Bera di sini hari ini.

Semalam, Ahmad Zahid menegaskan dan mengulangi pendirian BN bahawa Ismail Sabri kekal sebagai calon tunggal BN sebagai perdana menteri selepas PRU-15.

Sebelum ini, timbul isu “satu undi BN = satu undi Zahid sebagai PM” iaitu dakwaan setiap undian kepada calon BN adalah undian untuk menjadikan Presiden UMNO itu yang juga calon BN di Parlimen Bagan Datuk, menjadi perdana menteri selepas PRU15.


Hari Malaysia pemangkin perpaduan rakyat – PM

KUALA LUMPUR, 16 Sept – Datuk Seri Ismail Sabri Yaakob berkata tanggal keramat 16 Sept sempena Hari Malaysia hari ini wajar dijadikan titik tolak bagi menyemarakkan lagi perpaduan, keterangkuman, kebersamaan dan kesyukuran sesama rakyat negara berteraskan nilai Keluarga Malaysia.

Dalam ucapan ringkas sempena hari memperingati pembentukan Malaysia, Perdana Menteri mendoakan supaya Keluarga Malaysia terus menjunjung semangat integrasi nasional, kesetiaan kepada raja dan negara serta Malaysia terus dipelihara dalam keamanan dan kemakmuran.

“Saya ingin mengucapkan Selamat Hari Malaysia 2022 kepada seluruh Keluarga Malaysia di mana jua anda berada… Selamat Hari Malaysia Keluarga Malaysia – Teguh Bersama!,” katanya dalam catatan di Facebook beliau hari ini.

Perdana Menteri dijadual menghadiri dan memberi ucapan pada sambutan Hari Malaysia 2022 peringkat kebangsaan yang akan diadakan di Dataran Memorial Pengisytiharan Kemerdekaan, Banda Hilir, Melaka malam ini.


CSM siasat ketirisan data peribadi pengguna MySejahtera – Fahmi

KUALA LUMPUR, 23 Feb – Cyber Security Malaysia (CSM) diarah untuk menyiasat laporan berhubung ketirisan maklumat peribadi pengguna aplikasi MySejahtera, kata Menteri Komunikasi dan Digital Fahmi Fadzil.

“Berkenaan isu (ketirisan maklumat) MySejahtera… saya sudah minta CSM siasat, meneliti dan memahami siapa yang sebenarnya telah mengakses akaun ‘Super Admin’ bagi aplikasi MySejahtera.

“Dipercayai jumlah data (peribadi) yang sangat banyak mungkin telah dibawa keluar,” katanya ketika sesi menggulung perbahasan Usul Menjunjung Kasih Titah Diraja bagi Kementerian Komunikasi dan Digital (KKD) di Dewan Rakyat hari ini.

Dalam Laporan Ketua Audit Negara (LKAN) 2021 Siri 2 mendedahkan terdapat 1.12 juta cubaan memecah masuk aplikasi MySejahtera dengan kira-kira tiga juta maklumat pengguna aplikasi itu dilapor diakses secara mencurigakan daripada akaun ‘Super Admin’.

Justeru, katanya terdapat keperluan untuk meminda Akta Perlindungan Data Peribadi 2010 (APDP) pada waktu ini berikutan berlakunya banyak kes ketirisan data peribadi.

“Insya-Allah apabila KKD membawa (usul) meminda akta itu (APDP), saya amat berharap semua Ahli-ahli Yang Berhormat untuk bersama-sama mengukuhkan perlindungan data peribadi di negara ini,” katanya.

Dalam pada itu, bagi menyelesaikan isu liputan telekomunikasi terutama di pusat bandar dan pinggir bandar, Fahmi berkata beliau telah mengarahkan MCMC menyelesaikan masalah itu menjelang Jun ini.

Fahmi berkata punca gangguan kualiti perkhidmatan selular awam di kawasan itu yang menyebabkan panggilan terputus atau terhalang dan perkhidmatan jalur lebar mudah alih dengan kelajuan internet yang perlahan adalah disebabkan kerana tiada liputan, liputan yang lemah atau berlaku kesesakan rangkaian.

Katanya, pada 2022, MCMC selesai mengaudit 3,080 lokasi di seluruh Malaysia dan setakat ini, 229 Arahan Suruhanjaya berkaitan kualiti perkhidmatan dikeluarkan kepada pemberi perkhidmatan yang gagal mematuhi Standard Mandatori Kualiti Perkhidmatan (MSQoS).

“Daripada 229 Arahan Suruhanjaya tersebut, pemberi perkhidmatan telah membuat penambahbaikan melibatkan 157 Arahan Suruhanjaya dan tindakan sivil akan diambil bagi 40 Arahan Suruhanjaya yang telah gagal dipatuhi,” katanya.

Melalui Arahan Suruhanjaya ini, pemberi perkhidmatan wajib melakukan penambahbaikan kualiti perkhidmatan dengan mengoptimumkan atau menaik taraf menara sedia ada agar kualiti pengalaman pengguna pada tahap yang baik serta menyediakan menara baharu untuk menambah baik kualiti jaringan jalur lebar.

Fahmi berkata MCMC juga akan membuka kaunter di bangunan Parlimen pada 6 dan 7 Mac ini dan menjemput semua Ahli Parlimen untuk membawa aduan liputan di kawasan masing-masing untuk diteliti suruhanjaya itu.


Maahad Tahfiz Bistari Pulau Besar bakal beroperasi semula

TELOK MAS, 4 Oktober – Maahad Tahfiz Bistari di Pulau Besar akan dibuka semula dalam masa terdekat kata Mufti Negeri Melaka, Datuk Wira Abdul Halim Tawil.

Katanya, setakat ini kerja menambah baik kemudahan sedia ada sedang dijalankan sebelum menerima pendaftaran kemasukan pelajar baharu dijangka bagi sesi 2023.

Menurutnya, urusan pengambilan pelajar dan kakitangan bagi maahad tahfiz berstatus swasta itu akan diletakkan sepenuhnya dibawah pengurusan Majlis Agama Islam Melaka (MAIM).

“Kerajaan Negeri menerusi MAIM bersetuju untuk membuka semula maahad tahfiz ini yang dibina diatas tapak diwakafkan Perbadanan Kemajuan Negeri Melaka (PKNM).

“Insya-Allah dalam tempoh terdekat mungkin bagi sesi pembelajaran pada 2023 akan ada pengambilan 30 pelajar baharu. Kalau diikutkan daripada sudut logistik, kelas, surau dan dewan makan semua sudah ada.

“Kewujudan maahad tahfiz ini akan menghidupkan nilai-nilai kerohanian memandangkan Pulau Besar adalah lokasi persinggahan pendakwah pada dahulu kala, contoh Sultan Ariffin yang hebat berhijrah ke Negeri Melaka untuk menyebarkan Islam dari Yaman serta menjadi guru-guru kepada ulama dalam alam Nusantara Melayu,” katanya.

Beliau berkata, demikian kepada Melaka Hari Ini (MHI) selepas sesi lawatannya ke Pulau Besar, hari ini yang turut dihadiri Mufti Pahang, Datuk Seri Dr Haji Abdul Rahman Osman.

Mengulas mengenai potensi Pulau Besar sebagai pusat penyebaran Islam, Abdul Halim berkata, kawasan itu amat sesuai bagi sebarang aktiviti keagamaan asalkan tidak bercanggah dengan ajaran Islam.

“Pelbagai aktiviti boleh dilakukan seperti perkhemahan ibadat, kem motivasi atau kursus-kursus kepimpinan oleh badan bukan kerajaan (NGO). Inilah masanya kita manfaatkan kemudahan di Pulau Besar yang indah dan tenang ini,” katanya.


Kongsi idea Belanjawan 2022 Negeri Melaka

Belanjawan amat penting sebagai penyataan anggaran hasil dan perbelanjaan masa hadapan yang akan digunakan sebagai alat perancangan dan pengurusan sumber ekonomi negara untuk keperluan rakyat.

Bagi Mat pandangan rakyat yang mewakili kelompok B40, M40 dan T20 ini jika digabung dengan input pakar ekonomi, sektor industri, penggiat industri pelancongan, golongan peniaga serta rakan strategik daripada pembangkang pastinya membuahkan sesuatu yang bernas.

Justeru, sambutlah pelawaan Tok Leman ini supaya perancangan beliau untuk menyediakan ‘Bajet Rakyat’ yang benar-benar inklusif dan selaras Pelan Strategik Melakaku Maju Jaya 2035 tercapai.


DUN Kuala Linggi: Khemah baharu persediaan hadapi bencana

KUALA LINGGI 10 Ogos – Japerun Kuala Linggi menerima 40 unit khemah baharu sumbangan Agensi Pengurusan Bencana Negara (Nadma) menerusi Pejabat Daerah dan Tanah Alor Gajah.

Ahli Dewan Undangan Negeri (Adun) Kuala Linggi, Rosli Abdullah berkata, khemah berkenaan akan memudahkan lagi urusan pihak Japerun dan agensi lain dalam menangani situasi bencana atau kecemasan luar jangka.

“Alhamdulillah setakat ini di Dewan Undangan Negeri (DUN) Kuala Linggi belum ada bencana alam yang teruk, namun persediaan kearah itu perlu dilakukan sekarang berikutan cuaca tidak menentu ketika ini.

“Jika ada keperluan kemudahan khemah ini di DUN lain yang mungkin dilanda banjir kita sedia hantar ke lokasi berkenaan,  bertujuan memberikan lebih keselesaan kepada mangsa terbabit,” katanya ketika dihubungi, semalam.

Berkongsi perkembangan perancangan pembangunan insfrastruktur sekitar DUN Kuala Linggi, Rosli berkata satu lawatan tapak diadakan bersama Jabatan Kerja Raya (JKR) Melaka baru-baru ini.

“Antara yang diberikan perhatian adalah pemasangan lampu isyarat di persimpangan tertentu, bagi melancarkan trafik, namun kajian perlu dilakukan sebelum ianya dilaksanakan,” katanya.


Malaysia lapor sifar kematian akibat COVID-19- Khairy

KUALA LUMPUR, 20 Jun – Buat pertama kali sejak 18 Dis 2020, Malaysia melaporkan sifar kematian akibat COVID-19, kata Menteri Kesihatan Khairy Jamaluddin.

“Peralihan berterusan kita kepada endemik ditentu ukur dan dipacu oleh data. Marilah kita berdoa ia terus membuahkan hasil,” katanya menerusi akaun Twitter rasminya semalam.

Sementara itu, sebanyak 1,294,225 atau 36.5 peratus kanak-kanak berusia lima hingga 11 tahun di negara ini sudah lengkap divaksin di bawah Program Imunisasi COVID-19 Kebangsaan Kanak-Kanak (PICKids), setakat semalam.


Piala Tun Abdul Razak: Kemenangan tipis lonjak semangat Melaka

MELAKA 13 Sept. – Kemenangan tipis 1-0 ke atas Kuala Lumpur dalam aksi pembuka tirai Piala Razak 2020 berjaya melonjakkan semangat skuad hoki wanita Melaka untuk memburu kedudukan dua terbaik peringkat kumpulan.

Pengurus Pasukan Adila Fazleen Che Manan berkata, menang ke atas naib juara tahun lalu itu nyata memberi kelebihan buat pasukannya untuk merealisasikan impian untuk mara ke peringkat separuh akhir edisi kali ini.

“Jaringan gol tunggal perlawanan daripada pemain kebangsaan, Khairunnisa Ayuni Mohd Sharuddin sudah cukup untuk beri kita kelebihan untuk ke pusingan XY dan seterusnya mara ke separuh akhir.

“Pada awal-awal lagi, kita memang dah ‘set mind’ kita untuk menang dengan Kuala Lumpur bagi menjamin laluan yang lebih mudah ke peringkat seterusnya.

“Bila sudah menang ia memang cukup melegakan kerana selepas ini kita akan bertemu pasukan yang dijangka lebih mudah iaitu Sarawak,” katanya ketika dihubungi Melaka Hari Ini.

Bagaimanapun, Adila Fazleen berkata, meski pun Sarawak menjadi mangsa belasahan Pahang dalam aksi pembukaan sebentar tadi, dia enggan pemain mengambil mudah cabaran lawannya itu.

Sebaliknya, mereka perlu berikan fokus 100 peratus dalam misi untuk menang perlawanan tersebut sekali gus menjamin kemaraan mereka ke peringkat XY lebih awal.

“Kita akan cuba yang terbaik untuk ke pusingan XY lebih awal melalui kemenangan dengan Sarawak, Ahad ini. Itu saya yakin kami boleh lakukan.

“Ini kerana perlawanan akhir peringkat kumpulan adalah yang mencabar bagi kami iaitu sewaktu bertemu Pahang pada Isnin. Mereka membariskan ramai pemain kebangsaan dan pemain berpengalaman.

“Sebab itulah kami perlu dapatkan momentum kemenangan dengan Sarawak supaya dalam aksi bertemu Pahang nanti ia akan jadi lebih mudah untuk kita,” katanya.


Kadar kematian individu lengkap vaksinasi COVID cuma 0.009 peratus – Khairy

PUTRAJAYA 9 Sept – Kadar kematian dalam kalangan individu yang sudah lengkap vaksinasi COVID-19 di Malaysia adalah 0.009 peratus, kata Menteri Kesihatan Khairy Jamaluddin.

Beliau berkata kadar kematian bagi individu yang telah menerima vaksin di Malaysia adalah 90 orang bagi setiap sejuta penduduk yang diberi vaksin.

“Oleh itu, dapatkanlah vaksin dan jangan ragu-ragu bahawa vaksinasi tidak dapat membantu anda,” katanya pada sidang media di Kementerian Kesihatan (KKM) di sini hari ini.

Mengenai kes kematian di luar fasiliti kesihatan (BID), Khairy berkata sebanyak 2,417 kes BID akibat COVID-19 telah dikesan di seluruh negara setakat Ogos tahun ini dengan 86 peratus daripadanya bukan di bawah pemantauan perubatan.

“Daripada 2,417 kes BID setakat Ogos, hanya 14 peratus berada di bawah jagaan Kementerian Kesihatan, pejabat kesihatan daerah atau klinik swasta,” katanya.

“Kami (Kementerian Kesihatan) sedang meneliti… Kami telah mengarahkan Bahagian Pembangunan Kesihatan Keluarga (BPKK) supaya meneliti kes-kes yang tidak berada di bawah pemantauan perubatan untuk mengetahui mengapa hal itu terjadi supaya dapat memberi nasihat kepada orang ramai dengan lebih baik,” katanya.


BKM: Bantuan cecah RM8 bilion, tertinggi dalam sejarah – Tengku Zafrul

KUALA LUMPUR, 27 Jun – Bantuan Keluarga Malaysia (BKM) merupakan inisiatif bantuan tunai langsung tertinggi dalam sejarah berbanding Bantuan Rakyat 1Malaysia (BR1M) dan Bantuan Sara Hidup (BSH), kata Menteri Kewangan Tengku Datuk Seri Zafrul Tengku Abdul Aziz.

Dalam kenyataan hari ini, beliau memaklumkan seperti diumumkan Perdana Menteri Datuk Seri Ismail Sabri Yaakob baru-baru ini, BKM Fasa 2 ditambah baik dengan bantuan tunai tambahan bernilai RM630 juta, menjadikan jumlah peruntukan keseluruhan BKM sebanyak RM8 bilion.

“Sebagai perbandingan, kadar maksimum BKM adalah RM2,600 berbanding BR1M (RM1,200) dan BSH (RM1,480), iaitu peningkatan bantuan sebanyak 120 peratus sejak inisiatif bantuan tunai langsung mula diperkenalkan.

“Peningkatan ini adalah kerana had kelayakan untuk menerima BKM telah dinaikkan daripada berpendapatan RM4,000 ke bawah sebulan untuk BSH kepada RM5,000 ke bawah sebulan untuk BKM,” katanya.

Tengku Zafrul berkata ini bermakna lebih ramai Keluarga Malaysia layak untuk menerima bantuan, termasuklah sebahagian M40 dan bukan terhad kepada golongan B40 sahaja seperti untuk inisiatif bantuan tunai langsung sebelum ini.

Beliau berkata lazimnya BKM dikenali sebagai bantuan kepada golongan B40, namun hakikatnya bantuan itu kini memanfaatkan 12.6 juta individu, iaitu bersamaan 60 peratus daripada rakyat dewasa di Malaysia.

Katanya Kementerian Kewangan akan terus memantau faktor-faktor luaran yang boleh memberi impak negatif kepada situasi ekonomi domestik bagi memastikan kos sara hidup rakyat terkawal.

“Kerajaan juga sentiasa memantau situasi semasa dan yakinlah bahawa dasar kerajaan, baik dari segi bantuan langsung mahupun yang tidak langsung seperti subsidi keperluan asas, adalah bertujuan memastikan kebajikan rakyat sentiasa terbela,” katanya.

Perdana Menteri pada 22 Jun lepas mengumumkan bantuan tunai tambahan di bawah BKM iaitu RM100 untuk isi rumah dan RM50 bagi golongan bujang setelah kerajaan mengambil kira cabaran kos sara hidup dan kenaikan harga barang makanan kebelakangan ini.

Dalam pada itu, Tengku Zafrul berkata BKM Fasa 2 dengan peruntukan sebanyak RM1.74 bilion yang dibayar secara berperingkat kepada penerima yang layak bermula hari ini (27 Jun) akan memanfaatkan 4 juta isi rumah, 1.2 juta warga emas (bujang/tiada pasangan) dan 3.4 juta individu bujang.


BN akan beri sokongan usul undi percaya PM – Ahmad Zahid

KUALA LUMPUR, 27 November – Barisan Nasional (BN) memutuskan akan menyokong usul undi percaya kepada Perdana Menteri Datuk Seri Anwar Ibrahim yang akan dibentang pada persidangan Parlimen 19 Dis ini.

Pengerusinya Datuk Seri Dr Ahmad Zahid Hamidi berkata ia adalah bagi memastikan keabsahan perdana menteri dimuktamadkan dan seterusnya menghentikan segala pertikaian yang dibangkitkan sesetengah pihak.

“Walaupun ada pihak mengatakan ini (undi percaya) langkah berisiko Perdana Menteri baharu, namun inilah proses demokrasi yang perlu dilalui dan BN akan terus menyokong penuh sebagai tanda menjunjung titah Yang di-Pertuan Agong bagi menyokong pembentukan kerajaan baharu ini,” katanya menerusi hantaran di Facebook hari ini.

Anwar dalam sidang media sulung selepas mengangkat sumpah jawatan Perdana Menteri ke-10 pada Khamis lepas berkata persidangan Parlimen ke-15 yang pertama akan diadakan pada 19 Dis ini, dan satu usul undi percaya akan dibentangkan pada sidang itu bagi menamatkan soal keabsahan beliau selaku perdana menteri.

Sementara itu, Ahmad Zahid yang juga Presiden UMNO berkata keputusan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam soal pelantikan perdana menteri tidak perlu lagi dipertikai, malah perlu dihormati.

“Marilah kita bersama-sama menjunjung titah dan menghormati perkenan pelantikan oleh Yang di-Pertuan Agong berdasarkan Perlembagaan negara. Kita perlu bergerak ke depan dan bersama-sama membina negara ke arah kemakmuran dan kestabilan,” katanya.


Pengeluaran KWSP boleh dibuat menerusi portal bermula 1 April

KUALA LUMPUR, 29 Mac – Pengeluaran simpanan Kumpulan Wang Simpanan Pekerja (KWSP) boleh dibuat menerusi portal pengeluarankhas.kwsp.gov.my, yang juga boleh diakses melalui aplikasi mudah alih i-Akaun bermula 1 April ini.

KWSP dalam kenyataan hari ini memaklumkan bahawa permohonan untuk pengeluaran tersebut akan dibuka kepada ahli di bawah umur 55 tahun bermula 1 hingga 30 April ini, manakala pembayaran akan dibuat pada 20 April.

“Pembayaran akan dibuat dalam satu bayaran sahaja dan dikreditkan ke dalam akaun bank simpanan atau semasa ahli. Ahli perlu memastikan bahawa akaun bank mereka adalah aktif dan di bawah nama ahli sendiri,” menurut kenyataan itu.

Kenyataan itu memberitahu akaun bersama atau akaun yang didaftarkan di bawah nama syarikat adalah tidak dibenarkan dan semakan status permohonan boleh dibuat bermula 9 April melalui portal yang sama.

KWSP menjelaskan ahlinya yang ingin mengeluarkan simpanan digalakkan menyemak baki simpanan KWSP mereka melalui i-Akaun (ahli), aplikasi mudah alih i-Akaun, atau Kios KWSP dan jumlah maksimum yang boleh dikeluarkan ialah RM10,000, dan minimum RM50.

“Ahli perlu menggunakan sepenuhnya baki dalam Akaun 2 sebelum mengakses Akaun 1 mereka. Ahli juga perlu mengekalkan jumlah minimum sebanyak RM100 dalam akaun mereka,” menurut kenyataan itu.

Pada 16 Mac lepas, kerajaan membenarkan pengeluaran khas caruman KWSP sebanyak RM10,000 bagi meringankan beban rakyat Malaysia di bawah umur 55 tahun yang masih terkesan susulan pandemik COVID-19 bermula 1 hingga 30 April ini.

“KWSP mengingatkan ahli supaya mempertimbangkan jaminan pendapatan mereka pada masa depan, dan hanya mengeluarkan simpanan mereka sekiranya benar-benar perlu,” menurut kenyataan itu.

Maklumat lanjut mengenai kemudahan pengeluaran khas tersebut boleh didapati melalui ‘Ask ELYA’  dalam laman web KWSP, atau boleh menghubungi Hotline Pengeluaran Khas di 03-8922 4848 bermula 1 April selain berjumpa pegawai Khidmat Nasihat Ahli di cawangan KWSP seluruh negara untuk mendapatkan nasihat percuma mengenai simpanan mereka.


Tarikh pendaftaran peperiksaan SPM 2023 untuk calon persendirian dilanjutkan

KUALA LUMPUR, 20 Jun – Tarikh pendaftaran peperiksaan Sijil Pelajaran Malaysia (SPM) Tahun 2023 bagi calon persendirian dilanjutkan hingga pukul 6 petang 30 Jun ini.

Kementerian Pendidikan (KPM) dalam kenyataan hari ini memaklumkan perkara ini bagi memberi peluang kedua kepada hampir 30,000 calon SPM Tahun 2022 yang tidak dapat hadir untuk menduduki peperiksaan itu.

“Pendaftaran peperiksaan SPM Tahun 2023 dilaksanakan secara dalam talian melalui aplikasi Sistem Pengurusan Peperiksaan Atas Talian (SPPAT) di pautan sppat.moe.gov.my. Calon perlu mematuhi syarat-syarat pendaftaran yang ditetapkan serta perlu membuat bayaran asas dan bayaran mata pelajaran yang hendak didaftarkan,” menurut kenyataan itu.

Permohonan pendaftaran peperiksaan bagi calon lepasan SPM Tahun 2022 adalah dikecualikan daripada fi bayaran lewat daftar manakala pendaftaran peperiksaan bagi calon persendirian selain calon lepasan SPM Tahun 2022 masih tertakluk kepada syarat-syarat pendaftaran sedia ada.

Maklumat lanjut berkaitan pendaftaran peperiksaan SPM Tahun 2023 bagi calon persendirian boleh diperoleh daripada laman sesawang Lembaga Peperiksaan di pautan lp.moe.gov.my.

Sebelum ini, pendaftaran peperiksaan SPM Tahun 2023 bagi calon persendirian telah tamat pada 16 Jun lepas seperti yang dinyatakan dalam surat makluman Pelanjutan Tarikh Pendaftaran Peperiksaan Awam Tahun 2023: SPM, Sijil Pelajaran Malaysia Ulangan (SPMU) bertarikh 2 Jun.

“KPM sentiasa prihatin dengan masa depan anak-anak bakal peneraju negara dan berharap agar calon-calon lepasan peperiksaan SPM Tahun 2022 menggunakan sepenuhnya peluang yang diberikan untuk menduduki dan memperbaiki keputusan peperiksaan SPM masing-masing,” menurut kenyataan itu.


Lelaki ditemui mati tergantung pada pokok

BANDA HILIR 18 April – Polis tidak menemui sebarang unsur jenayah berhubung penemuan mayat seorang lelaki berusia 27 tahun di kawasan tambakan laut di Pulau Melaka, di sini, hari ini.

Terdahulu dalam kejadian jam 12 tengah hari tadi, mayat mangsa ditemui nelayan kebetulan melalui lokasi kejadian sebelum memaklumkannya kepada pihak Balai Polis Banda Hilir.

Ketua Polis Daerah Melaka Tengah Asisten Komisioner Christopher Patit berkata, susulan maklumat diterima sepasukan pegawai dan anggota termasuk Unit Forensik (D10) Ibu Pejabat Polis Kontinjen (IPK) Melaka bergegas ke lokasi kejadian.

“Setibanya di lokasi kami mendapati mayat lelaki lengkap berpakaian itu tergantung dengan tali pada sebatang pokok, pemeriksaan dijalankan setakat ini tidak menemui sebarang unsur jenayah,” katanya.

Christopher berkata, mayat mangsa kemudian dihantar ke Jabatan Forensik Hospital Melaka bagi proses bedah siasat dan kes diklafikasikan sebagai mati mengejut (SDR).


KKM, MOSTI bangunkan teknologi perubatan menuju fasa endemik COVID-19

PUTRAJAYA 8 Sept – Kementerian Kesihatan (KKM) akan terus bekerjasama rapat dengan Kementerian Sains, Teknologi dan Inovasi (MOSTI) untuk membangunkan lebih banyak teknologi perubatan ketika negara menuju fasa endemik COVID-19, kata Menteri Kesihatan Khairy Jamaluddin.

Beliau berkata lebih banyak peranti perubatan boleh dihasilkan menerusi kerjasama tersebut termasuk bentuk baharu pengesanan kontak rapat yang boleh dilaksanakan di negara ini.

“Banyak teknologi dan peranti perubatan yang perlu dibangunkan dalam fasa-fasa akan datang, terutama apabila kita masuk fasa endemik dan KKM perlukan kerjasama daripada MOSTI,” katanya dalam sidang media pada Majlis Serah Terima Tugas Menteri Sains, Teknologi dan Inovasi dan Menteri Kesihatan, di sini hari ini.

Pada majlis itu, Khairy dan Menteri Sains, Teknologi dan Inovasi kini Datuk Seri Dr Adham Baba yang bertukar portfolio menyerahkan nota serah terima tugas masing-masing, susulan pembentukan barisan Kabinet baharu yang diumumkan Perdana Menteri Datuk Seri Ismail Sabri Yaakob, pada 27 Ogos lalu.

Pada 1 Sept lalu Khairy berkata, Malaysia dijangka memasuki fasa endemik COVID-19 menjelang Oktober selaras dengan sasaran kerajaan memastikan sekurang-kurangnya 80 peratus populasi dewasa di negara ini divaksinasi pada Oktober ini.

Sementara itu, Khairy berkata, KKM akan menyokong inisiatif menghasilkan vaksin COVID-19 pertama negara yang dipertanggungjawabkan kepada MOSTI dengan diterajui Dr Adham.

“Perdana Menteri beri tugasan berat kepada MOSTI iaitu untuk hasilkan vaksin COVID-19 iaitu vaksin pertama Malaysia untuk manusia. Ia memang penting kerana jika ada keperluan pada masa akan datang, kita tidak perlu lagi berunding dengan negara luar,” katanya.

Ismail Sabri pada 28 Ogos lalu memaklumkan MOSTI kini akan memfokus kepada penyelidikan dan pembangunan (R&D) untuk menghasilkan vaksin COVID-19 manakala semua program berkaitan vaksinasi dan strategi kesihatan berkaitan COVID-19 hanya dikendalikan KKM.


MOVAK diteruskan jika ada keperluan

MACHAP 27 Okt – Pelaksanaan Program Mobilisasi Vaksin Komuniti (MOVAK) 2.0 di bawah Kementerian Perumahan dan Kerajaan Tempatan (KPKT) bagi remaja berusia 12 hingga 17 tahun hanya akan diteruskan sekiranya terdapat keperluan mengenainya pada masa akan datang.

Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib berkata, sekiranya ia perlu diteruskan disebabkan faktor pemberian dos penggalak vaksin maka pihaknya perlu mengenal pasti cara yang sesuai bagi mengerakkan program MOVAK selepas ini.

“Insya-Allah kita sedang mencari jalan bagaimana pendekatan yang kita hendak lakukan kerana vaksin penggalak ini, walaupun digalakkan, tetapi tidaklah menjadi arahan keseluruhan.

“Kita sedang lihat sekarang ini, sama ada kita akan meneruskan MOVAK ini kerana setakat ini lebih daripada 90 peratus rakyat sudah lengkap mengambil vaksin masing-masing,” katanya.

Beliau berkata demikian selepas merasmikan penutupan program MOVAK Outreach 2.0 negeri Melaka yang turut dihadiri Exco Kesihatan Negeri, Datuk Rahmad Mariman dan Setiausaha Kerajaan Negeri, Datuk Ts Kamel Mohamad di Sekolah Menengah Kebangsaan (SMK) Seri Pengkalan, Alor Gajah.

Program MOVAK 2.0 dilaksanakan di negeri ini bermula 13 Oktober lalu melibatkan 10 buah sekolah menengah iaitu enam di daerah Melaka Tengah manakala empat buah lagi dalam daerah Alor Gajah, dengan sasaran golongan remaja dan pelajar berusia 12 hingga 17 tahun.

Setakat Ahad lalu, sebanyak 33,136 dos telah diberikan kepada pelajar sekali gus merekodkan pencapaian keseluruhan pemberian dos bagi daerah Melaka Tengah dan Alor Gajah sebanyak 97 peratus.

“Apa yang penting usaha mesti dilakukan untuk pastikan keadaan kembali pulih dan kalau boleh kita kembali seperti biasa dan bolehlah kita tumpu kepada usaha menangani isu kemiskinan, isu pendapatan dan rakyat boleh kembali bekerja dan lain-lain.

“Kita serahkan kepada kerajaan, terpulang kepada Majlis Keselamatan Negara (MKN) dan Kementerian Kesihatan sebab jika kerajaan putuskan perlu mendapat suntikan ketiga maka kita akan bersama dalam soal ini,” katanya.


PRN Melaka: MKT belum capai keputusan muktamad

KUALA LUMPUR 14 Okt. – “Belum ada keputusan dicapai, kita akan mesyuarat sekali lagi,” kata Pengerusi Badan Perhubungan UMNO Melaka, Datuk Seri Ab Rauf Yusoh.

Beliau ditanya mengenai keputusan mesyuarat Majlis Kerja Tertinggi (MKT) yang bersidang kira-kira satu jam setengah di Menara Dato’ Onn, World Trade Centre di sini.

Ab Rauf berkata, Pilihan Raya Negeri (PRN) menjadi fokus utama mesyuarat berkenaan, namun keputusan sama ada parti itu menjalin kerjasama bersama Perikatan Nasional (PN) yang dianggotai Parti Pribumi Bersatu Malaysia (Bersatu) dan PAS masih belum dimuktamadkan.

Sementara itu, Naib Presiden UMNO, Datuk Seri Mohamed Khaled Nordin berkata, mesyuarat majlis berkenaan tidak mencapai sebarang keputusan mengenai PRN Melaka selepas Dewan Undangan Negeri (DUN) dibubarkan 4 Oktober lalu.


Kanak-kanak 11 tahun, remaja lelaki ditemukan lemas di Sungai Masai

Komander Operasi dari Balai Bomba dan Penyelamat (BBP) Pasir Gudang, Penolong Penguasa Bomba Sarhan Akmal Mohamad berkata mangsa dikenali sebagai Mohd Danish Ahmad, 11, dan Zahir Ajmal Mohd Idris, 13.

Beliau berkata Pasukan Keluaran Operasi melakukan operasi mencari dan menyelamat (SAR) di kawasan mangsa dilaporkan hilang dengan menggunakan teknik ‘surface searching’ serta selaman oleh pasukan penyelamat di air (PPDA).

“Mohd Danish berjaya dijumpai kira-kira pukul 5.06 pagi, manakala Zahir Ajmal dijumpai pada pukul 7.38 pagi pada jarak 50 meter dari lokasi mangsa dipercayai lemas, dan kedalaman air dianggarkan kira-kira tiga meter.

“Jenazah mereka diserahkan kepada pihak polis untuk tindakan lanjut dan operasi ditamatkan sepenuhnya pada 8.33 pagi, ” katanya menerusi kenyataan hari ini.

Terdahulu, pihaknya menerima panggilan kecemasan berhubung kejadian itu pada pukul 11.31 malam sebelum 13 anggota dari BBP Pasir Gudang dan enam anggota PPDA dari BBP Skudai digegaskan ke lokasi kejadian.


Daging gulai kawah, ayam percik antara juadah jemaah haji Malaysia

Ketua Rombongan Haji Malaysia Datuk Seri Syed Saleh Syed Abdul Rahman berkata setiap tahun pihaknya melakukan perancangan awal dalam menentukan menu makanan jemaah selain mengekalkan piawaian ditetapkan Kementerian Kesihatan Malaysia dan kerajaan Arab Saudi.

“Kesemuanya 28 jenis menu, menunjukkan sekurang-kurangnya ia mengambil masa kira-kira dua minggu sebelum menu yang sama diulang agar jemaah tidak berasa jemu,” katanya kepada pemberita.

Beliau berkata demikian selepas melawat tiga buah dapur yang dikhaskan untuk memasak makanan jemaah Malaysia iaitu Dapur Retaj, Makkah Kitchen dan Dapur Al Wafa.

Ketiga-tiga dapur itu dikendalikan oleh dua cef profesional dari Malaysia dan selain bahan-bahan segar, mereka turut menggunakan rempah pracampur hasil penyelidikan dan pembangunan (R&D) unit operasi katering Tabung Haji (TH).

Syed Saleh berkata penggunaan rempah itu mampu mengekalkan rasa yang sama pada setiap hidangan apatah lagi penyediaan makanan melibatkan jumlah yang banyak serta perlu disiapkan tepat pada waktunya.

“Kita juga memastikan bukan sahaja cita rasa (dipenuhi) tetapi juga dapur ini mengikut piawaian kebersihan, keselamatan makanan, penyediaan yang mematuhi standard,” katanya dan menambah antara pihak yang memastikan piawaian itu dipenuhi ialah pasukan katering TH Travel & Services serta pasukan perubatan di bawah Unit Kesihatan Awam dan Unit Khidmat Luar TH.

Beliau berkata pihak Arab Saudi juga memantau persediaan makanan di dapur menerusi Unit Perbandaran Kota Makkah, selain mengenakan syarat ketat terutama dari sudut kebersihan.

Sementara itu, bagi mereka di Pusat Rawatan Syisyah TH, makanan disediakan oleh cef yang dilantik di situ dengan mengambil kira pesakit yang perlu dipantau pemakanan mereka.

Tegasnya, pihak TH menitikberatkan penjagaan kesihatan dan keperluan nutrisi para jemaah agar mereka sihat dan dapat melaksanakan ibadah dengan selesa sepanjang berada di Tanah Suci.

Dalam pada itu, Cef Mohd Kamarulzaman Mad Rodi dan Cef Mohd Effendi Jamaluddin berkata mereka menggunakan bahan mentah dan sayur-sayuran segar yang dibeli daripada peniaga tempatan dan disimpan dalam peti ais berteknologi tinggi.

Menurut mereka, kebersihan sentiasa diberi keutamaan bagi mengelak berlaku kejadian tidak diingini dan bukan sahaja bahan untuk memasak perlu dicuci dengan baik tetapi juga lantai, periuk, dinding dan segala kelengkapan lain.

Beberapa jemaah yang ditemui Bernama di Hotel Abraj Al Janadriah meluahkan rasa syukur kerana berpeluang menikmati menu yang menepati selera dan sedikit sebanyak menghilangkan rasa rindu pada tanah air.

Badriah Mad Zin, 60, pula menyatakan TH bijak mengatur menu untuk jemaah dan beliau tidak pernah ketinggalan mendapatkan setiap sajian sama ada tengah hari ataupun malam.


Presiden persatuan, bekas atlet antara calon timbalan ketua kontinjen Sukan SEA 2021

KUALA LUMPUR 31 Mac – Bekas atlet dan presiden persatuan sukan kebangsaan antara calon Timbalan Ketua Kontinjen negara ke Sukan SEA 2021 di Hanoi, Vietnam pada 21 November hingga 2 Disember depan.

Ketua Kontinjen negara ke temasya itu Datuk Hamidin Mohd Amin berkata, beliau sedang mengenal pasti beberapa individu yang memiliki kriteria ditetapkan dan pemilihan akan dibuat selepas Aidilfitri, Mei depan.

Beliau mengakui terdapat antara bekas atlet mempunyai kredibiliti sebagai pemimpin sekali gus menjadi ikon untuk mendorong atlet mencipta kejayaan pada temasya dwitahunan itu.

“Sebenarnya saya telah temu duga beberapa orang, saya perlu membuat pemilihan yang betul dan tidak terburu-buru kerana sekarang belum ada sangat kerja mustahak.

“Hanya selepas Aidilfitri kita akan ada mesyuarat sekretariat dan mesyuarat pengurus pasukan setiap bulan, jadi insya-Allah selepas raya, saya akan umum timbalan ketua kontinjen,” katanya kepada pemberita selepas pelancaran Liga SupaRimau di Wisma Persatuan Bola Sepak Malaysia (FAM) di Kelana Jaya, semalam.

Beliau berkata perkara itu akan dirujuk kepada Presiden Majlis Olimpik Malaysia (MOM) Tan Sri Mohamad Norza Zakaria dan Menteri Belia dan Sukan Datuk Seri Reezal Merican Naina Merican sebelum memuktamadkan pemilihan tersebut.

Sementara itu, dalam perkembangan berkaitan bola sepak, Hamidin yang juga Presiden FAM menyifatkan lima aksi pertama saingan Liga Malaysia (Liga-M) berjalan dengan baik meskipun terdapat beberapa insiden melibatkan pengadil dan ‘keganasan bola sepak’ dilakukan pemain ketika perlawanan.

Beliau telah mengarahkan Pengerusi Jawatankuasa Pengadil FAM Datuk S. Sivasundaram agar lebih kerap mengadakan pertemuan dengan barisan pengadil tempatan untuk mengetahui masalah dihadapi seterusnya mencari solusi bagi meningkatkan mutu pengadilan.

“Ada beberapa perkara yang beliau (Sivasundaram) cadangkan, saya terus memberikan lampu hijau. FAM di pihak jawatankuasa pengadil sangat sensitif berhubung isu ini dan komited untuk berikan yang terbaik,” katanya.


85 negara iktiraf sukan pencak silat

AYER KEROH 26 Julai – Sebanyak 85 negara sudah mengiktiraf pencak silat sebagai salah satu sukan seni bela diri di dunia.

Presiden Persekutuan Pencak Silat Antarabangsa (PERSILAT) Datuk Seri Probowo Subianto berkata, ia membuktikan bahawa sukan berkenaan sudah mula dipandang tinggi dan menyumbang kepada kemeriahan industri sukan.

Beliau berkata demikian ketika berucap pada Majlis Perasmian Kejuaraan Pencak Silat Dunia 2022 di Pusat Dagangan Antarabangsa Melaka (MITC), di sini.

Hadir sama Ketua Menteri Melaka Datuk Seri Utama Sulaiman Md Ali, Penasihat Kehormat PESAKA Datuk Seri Najib Razak; Exco Kanan Pelaburan, Perindustrian dan Pembangunan Usahawan negeri Datuk Seri Ab Rauf Yusoh; Presiden Majlis Olimpik Malaysia (MOM) Tan Sri Norza Zakaria, Presiden PESAKA Datuk Wira Megat Zulkarnain Omardin dan lain-lain kenamaan.


SHMMP-HRP 2022: 10 kes langgar AKHAP 2011

PUTRAJAYA, 5 Mei – Sebanyak 6,702 premis perniagaan di peringkat borong dan runcit telah diperiksa sejak pelaksanaan Skim Harga Maksimum Musim Perayaan Hari Raya Puasa 2022 (SHMMP-HRP 2022) dari 26 April hingga 4 Mei lepas dan mendapati 10 kes telah melanggar perundangan Akta Kawalan Harga dan Antipencatutan 2011 (AKHAP 2011).

Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata kesalahan yang dikesan adalah membabitkan kegagalan mematuhi keperluan tanda harga dan menjual barang kawalan melebihi harga maksimum.

“Penguatkuasaan ke atas pelaksanaan SHMMP-HRP 2022 ini akan diteruskan di seluruh negara sehingga tamat tempoh pelaksanaan skim pada 10 Mei 2022. Di samping itu, penentuan harga maksimum ayam dan telur akan terus berkuat kuasa sehingga 5 Jun 2022,” katanya dalam kenyataan di sini hari ini.

Beliau berkata keputusan kerajaan melalui KPDNHEP memanjangkan penguatkuasaan SHMMP-HRP 2022 dari 26 April hingga 10 Mei depan dari tarikh asal 6 Mei 2022 amat tepat kerana ia membolehkan seluruh Keluarga Malaysia berbilang kaum meneruskan tradisi kunjung-mengunjung dan rumah terbuka dalam suasana harmoni dan riang ria tetapi selamat.

Katanya setelah dua tahun Aidilfitri dirayakan dalam keadaan tertutup dan terhad kalangan keluarga terdekat sahaja kerana Perintah Kawalan Pergerakan (PKP), sambutan Aidilfitri tahun ini memberi makna yang besar dan berbeza kerana saudara-mara dan sahabat handai saling kunjung-mengunjung dalam pelbagai majlis rumah terbuka yang meriah tetapi tetap mematuhi prosedur operasi standard (SOP).


Tiada penggiliran, hampir keseluruhan murid hadir ke sekolah mulai 21 Mac – Radzi

Beliau menerusi satu video yang dikongsi di akaun Facebook hari ini berkata namun begitu Kementerian Pendidikan (KPM) akan terus memantau keadaan semasa untuk memastikan dan menetapkan bila tarikh bagi murid yang hadir ke sekolah secara penggiliran dapat hadir ke sekolah secara tanpa penggiliran.

“Apabila sekolah dibuka kelak kami di KPM berharap ibu bapa, murid, guru dan warga pendidikan dapat bersama memastikan segala prosedur operasi standard (SOP) dapat dipatuhi dengan baik supaya sesi persekolahan berlangsung dengan selamat dan teratur,” katanya.

Beliau berkata sekiranya ibu bapa atau penjaga memilih untuk tidak menghantar anak masing-masing ke sekolah apabila sekolah dibuka pada 21 Mac,  ketidakhadiran itu tidak akan dianggap sebagai satu kesalahan disiplin tetapi ketidakhadiran murid perlu dimaklumkan kepada pihak sekolah untuk tujuan rekod.

Mengulas pengoperasian sekolah rendah apabila penggal persekolahan dibuka pada 21 Mac, Radzi berkata bagi sekolah rendah dengan enrolmen murid kurang daripada 600 orang, semua murid sekolah rendah harian dan sekolah rendah swasta termasuk sekolah ekspatriat dan sekolah antarabangsa akan hadir tanpa penggiliran.

“Sekolah rendah swasta termasuk sekolah ekspatriat dan sekolah antarabangsa dengan enrolmen melebihi 600 murid boleh mengemukakan permohonan kepada KPM untuk beroperasi sepenuhnya,” katanya.

Radzi berkata bagi sekolah rendah dengan enrolmen murid melebihi 600 orang, murid yang akan hadir ke sekolah tanpa penggiliran ialah murid berkeperluan khas (MBK), Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), murid prasekolah, murid Tahun Satu, Dua dan Enam serta semua murid penerima Rancangan Makanan Tambahan.

“Bagi Tahun Tiga, Empat dan Lima, murid ini akan hadir secara penggiliran. Ketetapan ini turut terpakai untuk sekolah swasta, sekolah ekspatriat dan sekolah antarabangsa yang setara,” katanya.

Beliau berkata ujian saringan kendiri COVID-19 yang perlu dijalani 10 peratus murid sekolah rendah dilaksanakan pada penggal persekolahan sebelum ini dikekalkan apabila sesi dibuka pada 21 Mac ini dan KPM akan membekalkan test kit kepada murid untuk ujian di rumah dan laporkan keputusan ujian kepada sekolah.

Menurut Radzi mulai 21 Mac apabila semester atau penggal persekolahan baharu bermula, pelajar di sekolah menengah akan melaksanakan Pengajaran dan Pembelajaran di Rumah (PdPR) untuk tempoh dua minggu dari 21 Mac hingga 4 April seterusnya hadir ke sekolah secara bersemuka bermula 4 April kecuali sekolah berasrama penuh.

Semua pelajar sekolah menengah akan masuk ke sekolah tanpa penggiliran. Ini termasuk pelajar berkeperluan khas, kelas peralihan, Tingkatan Satu hingga Enam, prauniversiti, International Baccalaureate Diploma Programme (IBDP)  dan pelajar peperiksaan antarabangsa yang setara, katanya.

Radzi berkata untuk sekolah menengah berasrama penuh, murid yang akan hadir ke sekolah tanpa penggiliran adalah pelajar Tingkatan Dua hingga Enam, prauniversti, IBDP serta peperiksaan setara yang lain dan mereka akan dibenarkan masuk ke asrama mulai 4 April.

Beliau berkata pelajar Tingkatan Satu yang berjaya memasuki sekolah berasrama, boleh memilih sama ada menjalani PdPR atau menumpang di sekolah harian yang berdekatan kediaman sehingga tarikh kemasukan ke sekolah berasrama diumumkan KPM.

Menurutnya bagi sekolah swasta berasrama yang mempunyai kapasiti untuk urus keseluruhan pelajar, sekolah berkenaan boleh beroperasi sepenuhnya termasuk pelajar baharu Tingkatan Satu.

Menyentuh mengenai pakaian seragam sekolah, Radzi berkata KPM menggalakkan murid memakai seragam sekolah namun bagi mereka yang mempunyai halangan, KPM juga membenarkan murid untuk hadir ke sekolah dengan pakaian yang sopan dan bersesuaian.

Katanya sesi persekolahan bagi kolej vokasional  akan berlangsung tanpa penggiliran mengikut takwim pengajian akademik masing-masing termasuk penuntut Sijil Vokasional Malaysia dan Diploma Vokasional Malaysia.

Beliau berkata bagi kolej matrikulasi semua penuntut akan hadir tanpa penggiliran mengikut takwim akademik masing-masing.  Bagi sistem empat semester yang akan hadir ialah penuntut semester dua dan semester empat manakala bagi sistem dua semester, ia melibatkan penuntut semester dua.

Ia meliputi pelajar lima program iaitu Persediaan Ijazah Sarjana Muda Perguruan, Ijazah Sarjana Muda Perguruan, Diploma Pascasiswazah Pendidikan, Diploma Perguruan Malaysia dan Program Intervensi Tambah Opsyen. – BERNAMA


Aidiladha : Aliran trafik lengang di beberapa lebuh raya utama

KUALA LUMPUR, 20 Julai – Aliran trafik di beberapa lebuh raya utama di sekitar Lembah Klang dilaporkan lancar dan terkawal pada pagi sambutan Hari Raya Aidiladha hari ini.

Menurut jurucakap PLUS Malaysia Berhad dan Lembaga Lebuhraya Malaysia (LLM) setakat 11 pagi tadi, aliran trafik di kedua-dua arah Lebuhraya Utara Selatan juga lancar berikutan aliran trafik yang rendah.

“Trafik masih lengang di sepanjang Lebuhraya Kuala Lumpur-Karak, dan Lebuhraya Pantai Timur (LPT) 1 dan LPT 2 termasuk lokasi di sekitar Plaza Tol Gombak, Bentong, Karak dan Kuala Terengganu berikutan aliran trafik yang rendah,” demikian menurut jurucakap LLM.

Tinjauan Bernama di Plaza Tol Gombak dan Plaza Tol Sungai Besi hari ini juga mendapati jalan raya lengang dari kedua-dua arah.

Selain itu, beberapa sekatan jalan raya di sekitar ibu negara khususnya di sempadan negeri yang sebelum ini berlaku kesesakan juga lancar dan terkawal.

Sebelum ini media melaporkan berlaku peningkatan aliran trafik di lebuh raya menghala ke timur beberapa hari sebelum Aidiladha yang disambut hari ini.

Pada Ahad lepas, Ketua Polis Negara Datuk Seri Acryl Sani Abdullah Sani berkata Polis Diraja Malaysia (PDRM) tidak menerima dokumen Kementerian Perdagangan Antarabangsa dan Industri (MITI) sebagai kelulusan pergerakan sah bagi tempoh empat hari mulai 18 hingga 21 Julai ini, untuk pergerakan rentas negeri susulan terdapat individu menyalah guna surat itu untuk pulang ke kampung menyambut Aidiladha.